text:
Uzokhishwa ngoshwele umbulali - Umbiko
2012-12-12 10:05
Johannesburg - INkantolo eNkulu ePitoli isiphasise ushwele wesiboshwa esidonsela icala lokubulala, ngemuva kokuthi uNgqongqoshe woMnyango wezamaJele, ahlukela ukusinika ushwele ngesikhathi kudedelwa ezinye iziboshwa.
UCornelius van Wyk uzokhululwa mhla lulunye kuJanuwari, kusho umbiko weThe Star, ngoLwesithathu.
UVan Wyk wagwetshwa odilikajele abathathu, ngoSepthemba 1994, kulandela ukulahlwa ngamacala amathathu okubulala.
Ngesikhathi egwetshwa wayeneminyaka engu-20 ubudala, wabulala abantu abathathu eMakhado, eLimpopo, wabe eyingxenye yeqembu iNational Socialist Partisans.
UMnyango wanqaba ukunika uVan Wyk ushwele, wase edlulisela icala enkantolo.
Umbiko wephephandaba uthi ibhodi ephasisa ushwele yanika lesi siboshwa ushwele kodwa ungqongqoshe wehluleka ukuthatha isinqumo esingujuqu.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


c: text/html

text:
UVavi uthi uyisibonelo esihle somholi
2012-09-19 07:34
Johannesburg - UNobhala Jikelele weCosatu uZwelinzima Vavi usezenze isibonelo somholi owake wadla imbuya ngothi, kodwa noma esephumelele wangabakhohlwa abantu.
Uthe yena eqala ukusebenza wayehlala endlini encane ngale ndlela, kodwa kwathi uma umholo wakhe unyuka, wayohlala eVaal njengoba manje esehlala kweyabadla izambane likaPondo eSandton.
UVavi uhola u-R500 000 ngonyaka.
“Ingozi iba sekutheni asiqapheli, bakhona abaholi abangabakhohlwa abantu yize sebehlezi ntofontofo."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- The Witness

robotstxt: allowed

filter: keep


text:
MHLENGI SHANGASE
INHLANGANO yabafundi iCosas KwaZulu-Natal ithi izomisa nse yonke into imashe ngosuku lokukhishwa kwemiphumela ka-matric ngoba ayihambisani nokuthi ishicilelwe emaphepha-ndabeni.
Le nhlangano ikusho lokhu nje nyakenye uphiko lwentsha lwamaKhomanisi uFasimba lwahlaba ikhwelo elifanayo lokuthi imiphumela ka-matric ayingashicilelwa emaphephandabeni ngoba ifaka ingcindezi engenasidingo kubafundi.
UFasimba lwathi abafundi bayazibulala ngoba basuke bengaphumanga emaphe-pheni bese bezitshela ukuthi bafeyilile.
Le mashi izoba ngoJanuwari 3, ngosuku lokukhishwa kwemiphumela isuka eCity Hall iye emahhovisi oMnyango wezeMfundo eKZN, eTruro House.
Unobhala weCosas esifundazweni, uPhindile Mdanda, uthe amaphepha awabasizi ngalutho abafundi kodwa enza inzuzo ngemiphumela yabafundi.
Uthe abafundi baba nengcindezi abanye bazibulale ngoba basuke sebesaba ukuhlekwa yizwe ngoba bengaphumanga ephepheni.
“Sikholwa wukuthi ukudalulwa kwemiphumela yabafundi kuwukuthunaza ilungelo lalowo mfundi. UNgqongqoshe weMfundo eyisiSekelo u-Angie Motshekga akanaso isisombululo kubafundi abazibulalayo ngoba bengazange baphume ephepheni,” kusho uMdanda.
Uthe abazali yibona okufanele balande imiphumela yabafundi ezikoleni ngosuku lokukhishwa kwayo ngoba kusuke kunothisha abazobasiza babachazele ngayo.
“Kwamanye amabanga umfundi imiphumela yakhe uyilanda esikoleni ngakho sithi neka-matric ayilandwe khona. Akungashintshi ngoba esefike kwa-matric. Abahlala kude abaposelwe yona kodwa ayingashicilelwa idalulelwe izwe kunalokho ayilandwe ezikoleni,” usho kanje.
Ngokomnyango kazwelonke inhloso yokushicilela le miphumela wukugqugquzela abafundi ukuthi benze kahle nanokusiza labo abasuke bekude ukuthi bakwazi ukubona ukuthi benze kanjani.
INhloko yoMnyango wezeMfundo esifundazweni, uDkt Nkosinathi Sishi, itshele Isolezwe ukuthi ngokohlelo olukhona lomnyango, imiphumela izokhishwa emaphephandabeni.
USishi uthe udaba lokushicilelwa kwemiphumela lusingethwe ngumnyango kazwelonke wathi kodwa beyisifundazwe bebengakasitholi isiphakamiso seCosas ngalolu daba.
Services


text:
Bus Service esikhundleni NJ Transit Uqeqesha April 26-27
By Saul Qersdyn
Enyatheliswa: April 17, 2014 @ 8:00 AM EDT
NgoMgqibelo, April lama-26 kanye ngeSonto, April 27, ephakathi amahora 7:30 a.m. futhi 7:30 p.m., NJ Transit amabhasi uzothatha indawo Raritan Valley Line (RVL) izitimela ephakathi Cranford, Roselle Park and Union iziteshi ngenxa Conrail and NJ signal Transit umsebenzi sesimanje.
Ngokusho i zokweluleka, NJ Transit Izisebenzi izotholakala ukusiza abagibeli ngaleso iziteshi athintekayo.
EASTBOUND
Abagibeli, waqala at Cranford, kuyobe ukugibela amabhasi okuyinto uzoqhubeka Union Station nomunye ibhasi nako namanje at Roselle Park Station.
Amakhasimende eya Roselle Park kumele bagibele ibhasi eya Roselle Park.
Amakhasimende at Roselle Park izoba agibele ibhasi ukuthi kuzothatha ukuba Union Station.
Amakhasimende at Union Station, kanye amakhasimende befika Union ngebhasi, kuyobe bagibele isitimela Shuttle ukuthi kuzothatha ukuba Newark Penn Station (NPS). Lesi sitimela Shuttle bayoqhubeka Secaucus and New York.
Ngesikhathi amahora iphrojekthi kuphela – eziphakathi 7:30 a.m. kuya 7:30 p.m. – Amakhasimende RVL uyaqhubeka Secaucus and New York ngeke kudingeke ukudlulisa at Newark.
WESTBOUND
Amakhasimende ojikelezayo New York, Secaucus noma Newark uyobe ukugibela izitimela njengoba kuvamile futhi udlulise emabhasini at Union Station.
Amakhasimende at Union Station izoba ukugibela amabhasi. Zonke amabhasi bayoqhubeka Cranford nomunye ibhasi nako namanje at Roselle Park. Amakhasimende eya Roselle Park kumele bagibele ibhasi eya Roselle Park.
Noma ubani odinga olunye ulwazi ungaxhumana NJ Transit Service Customer at (973) 275-5555 ephakathi amahora 8:30 a.m. futhi 5 p.m. nsuku zonke.
Ngezansi isheduli efanele for eastbound travel.
Ngezansi isheduli efanele for westbound travel.


text:
Iyasolisa ekaTsvangirai - Umbiko
2012-11-02 10:32
Harare - UNdunankulu waseZimbabwe uMorgan Tsvangirai uvumile ukukhokhela lowo owayeyintombi yakhe u-R2 million esivumelwaneni esingayibandakanyi inkantolo ngemuva kokushada nomunye wesifazane ngoSepthemba.
ULocardia Karimatsenga, 40, uthe uTsvangirai, 60,
wamshada ngokwesintu ngonyaka odlule.
Ube esenxenxa ukuthi uTvsangirai amukhokhele u-R130 000 ngenyanga ukuze ezokwazi ukuqhubeka nempilo aseyijwayele.
Ummeli wakhe u-Evason Samkange, uthe ngeke akwazi ukudalula imininingwane yalesi sivumelwano, kodwa waqinisekisa ukuthi icala selihoxisiwe.
Amanye amalungu eMDC aveze ukuthi uTsvngirai uzibeka engcupheni ngendlela aziphethe ngayo njengoba kubhekwe okhethweni.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
CELANI SIKHAKHANE
SEKUQUBUKE imvunge ngokungathathelwa izinyathelo kweMeya yaseNquthu esolwa ngokuthi yasebenzisa budedengu imali kamasipala itetemuka emcimbini kaKhongolose wokugubha iminyaka eyikhulu owawuseMangaung ekuqaleni konyaka.
Lokhu kulandela okutholwe uhlaka olubhekele ukuphathwa kwezimali kumasipala iMunicipal Public Account Committee (MPAC) ukuthi uNkk Emily Molefe wasebenzisa imali ebalelwa ku-R13 000 elele ehhotela ehamba nonogada bakhe.
Lesi simo sesidale ukuthi kubekhona abaholi abangaphakathi kumasipala abafaka ingcindezi yokuthi kungani uNkk Molefe engaxoshwa noma akhokhe le mali.
“Izinto zimbi ngoba kumanje nathi ebesiqhuba uphenyo sihlalele ovalweni ngenxa yokuthi siyesatshiswa kanti abanye sebeshonile abebeyingxenye yokuphenya lolu daba. Ngisho abaholi abaningi ngaphakathi bayesaba ukukhuluma ngalolu daba yize uphenyo selucacisile ukuthi kwabakhona inkohlakalo ekusetshenzisweni kwale mali,” kusho ilungu lalolu hlaka obeluphenywa ngale mali.
UNkk Molefe kuthiwa watholwa enecala ngoMeyi kodwa akuzange kuthathwe zinyathelo kwaqhubeka kwangathi akwenzekanga lutho.
Okuthuse kakhulu abanye abaholi kuthiwa kube ukushona isigubhukane kukaMnuz Sakhile Mzizi we-ANC obeyilungu lekomiti ebeliphenya uNkk Molefe ngalolu daba futhi obefaka nengcindezi yokuthi kumele esule esikhundleni.
UMzizi kuthiwa yize ebeyi-ANC kodwa ubephoqa ukuthi kube nezinyathelo ezithathelwa uNkk Molefe kanti akuzange kusaphela isikhathi eside ephakamise lokho wabe eseyashona.
Umholi we-NFP kulo masipala uMnuz Zakhele Ngcobo uthe uma engaphawula ngalolu daba kungaba usezifaka enkingeni ikakhulukazi njengoba lusingethwe uhlaka lwezimali.
USomlomo uMnuz Vusimuzi Ntombela uthe ngenxa yezinye zezinto ezazingacaci embikweni ngokusetshenziswa kwale mali yiMeya banxusa ikomiti ebelisingethe lolu daba ukuthi lucubungulisise konke okuhambisana nawo bese uyabuyiswa.
“Okwamanje sisalindile njengoba umbiko ungakabuyiswa, akukho okutheni esizokusho ngoba lolu daba lusesezandleni ze-MPAC esilinde ukuthi isibuyisele uma isiluphothulile,” kusho uNtombela.
Services


text:
SIZWE BLOSE
ABOMNYANGO wezobuCiko namaSiko KwaZulu-Natal bathi akukho okuzophazamisa uMkhosi woMhlanga ozokuba sesigodlweni seSilo, eNyokeni, KwaNongoma ngempelasonto.
UMnuz Mluleki Mntungwa okhulumela lo Mnyango, uthe zonke izinhlelo sezimi ngomumo, sebelinde izintombi ukuthi zitheleke ngezinkani eNyokeni.
“Sizokhipha amabhasi angu-74 azoqoqa izintombi kanti omasipala nabo bathembise ukuthi bazokhipha amabhasi ukuze izintombi zingabi nankinga ukuya eMhlangeni,” kusho uMtungwa.
Uthe ezokuphepha zizokube ziqinile. Abazobe beze ngokuzodelela kumele bangasondeli nakusondela esigodlweni ngoba kuzobe kukhona izinhlaka ezehlukene ezizobe ziqaphe ezokuphepha.
Uthe kuzobe kukhona abeRoad Traffic Inspectorate ukuqapha emgwaqweni nokulawula isiminyaminya sezimoto, amaphoyisa eSAPS azobe engawubambi umshini ikakhulukazi kulabo abazofika bedle amanzi amponjwana.
“Sikhulume namaphoyisa ukuthi aqinisekise ukuthi utshwala abungeni kanti nezigqoko zizokube zingadingeki,” kuchaza uMntungwa.
Uthe abosizo lokuqala nabo bazobe bekhona kwazise kubuye kushise kakhulu eMkhosini woMhlanga.
Uphinde waveza ukuthi amaphathi njengoba nawo ehambisana notshwala azobe engadingeki.
UMntungwa uthe balindele izintombi ezingaphezulu kuka-30 000 kanti okuya ngasethunjini zizokuthola, ngeke zibulawe yinkemane.
Uthe angakuqinisekisa ukuthi uNgqongqoshe wezobuCiko namaSiko, uNkk Ntombikayise Sibhidla-Saphetha, uzobe ekhona kulo mcimbi njengoba usingathwa yihhovisi lakhe.
Kodwa uthe akakabi naso isiqiniseko sezinye izicukuthwane zalo mcimbi njengoba iNdlunkulu nayo inezimenywa zayo.
Services


text:
NONTUTHUKO NGUBANE noFANELESIBONGE BENGU
KuSAMILE ukufunda eDurban University of Technology (DUT) ophikweni laseThekwini naseMgungundlovu kulandela izikhalo zabafundi ezithinta imali yomxhaso, izindawo zokuhlala nezinye izinkinga ezikhungethe lesi sikhungo.
Kusukela ngoMsombuluko abafundi baseNdumiso Campus, abalubhadanga emakilasini bavalela abaphathi ekhoneni befuna ukuba baqhamuke nesisombululo ngezinkinga abathe ngeke bakwazi ukuqhubeka nokufunda zingakalungiswa.
Abafundi bashise amathayi nezihlalo bavala namasango ukuze kungangeni muntu.
Kuphoqeleke ukuba othisha nabafundi abebezimisele ngokuzoqala usuku baphindele emuva.
Isolezwe lifike ubuholi (SRC) bukhala ngezinkinga ezifanayo nakwezinye izikhungo okuyinkinga yendawo yokuhlala kodwa bagcizelele eyoxhaso lwemali (iNSFAS) nokushintshwa kwenkampani ephekayo.
UNobhala we-SRC, uMnuz Avela Mjajubunu, uthe bebengeke bekwazi ukuqhubeka nokufunda ozakwabo besengozini yokubanjwa inkunzi ngenxa yokungabi nazo izindawo zokuhlala.
“Kunzima ukuba siqhubeke sifunde abanye abafundi bengenazo izindawo zokuhlala. I-DUT yonke sikhala ngemali yoxhaso engenele nezindawo zokuhlala. Lapha naseMidlands sinendawo eyodwa vo yangaphakathi esikhungweni yokuhlala abafundi. Abafundi bethu abaphephile neze ngoba kumele bephume esikoleni sekuhambe isikhathi nokubafaka engcupheni yokubanjwa inkunzi lapha ngaphandle,” kusho uMjajubunu.
Lesi sikhungo siseMbali nokuyindawo eyilokishi.
NaseSteve Biko Campus, eThekwini kube ngesifanayo njengoba abafundi ngoMsombuluko beqale ngokuyigxoba bekhala ngezindawo zokuhlala.
UMengameli weSRC, uMnuz Ayanda Ngidi, uthe bona baqale ngoLwesithathu bakwazi nokuthi bahambise uhlu lwezikhalo kwiPhini likaShansela, uSolwazi Ahmed Bawa.
Okhulumela lesi sikhungo, uMnuz Alan Khan, uvumile ukuthi abafundi bamise ukufunda kwezinye izikhungo ngenxa yokungathokozi ngokuthize.
“Sesiside isikhathi sizama ukuxoxisana nesigungu esimele abafundi sisazisa ukuthi imali kasinayo. Kuphele yona imali ebesiyinikezwe ukuba sixhase ngayo abafundi. Ingu-R234 million imali esetshenziswe ukuxhasa abafundi kulesi sikhungo. Baningi abanye abafundi abasafuna uxhaso kodwa esingakwazanga ukubanikeza ngoba imali ayisekho,” kusho uKhan.
Services


text:
NOKUBONGWA PHENYANE
KUSOLWA ingxabano yomndeni ngokuhlaselwa kudutshulwe induna yeNkosi yakwaSithole eQhudeni, eNquthu, ngeledlule.
UMnuz Somfana Sithole (64), ungenelwe ngamadoda amane angaziwa ehlezi emzini kamfowabo, angabuza lutho, avulela ngenhlamvu.
Ngokusho kwendodana kamufi uMnuz Felize Sithole, kukhona ukungezwani okukhona emndenini abasola ukuthi yikho okudale ukuthi uyise abulawe.
“Kukhona ukungezwani okukhoma emndenini nathi esingazi ukuthi kudalwa yini nokuthi kwaqala nini. Nami bengikhona endlini le ubaba ashonele khona njengoba besihlezi nje kungonakele lutho kuxoxwa,” kusho uFelize.
Uthe badumele kakhulu njengoba uyise ubesanda kuthokozela ukubekwa kweNkosi uSithole ekade ibekwa yiSilo samaBandla ngeledlule.
“Abantu abafikile badubula bavele bakhomba yena kuphela ngezibhamu njengoba bekukhona oyedwa obephethe esikhulu nokudale ukuthi kulimale abanye abafowethu ababili kodwa abasesibhedlela,” kusho yena.
Kulo mcimbi okwakukhona kuwo uNgqongqoshe wokuBusa ngokuBambisana neziNdaba zoMdabu KwaZulu-Natal uNksz Nomusa Dube, owazwakalisa ukukhathazeka kwakhe ngezigameko zokubulawa kwabantu ezindaweni zasemakhaya nathi kubambezela intuthuko.
Ngokusho kwephoyisa elingagunyaziwe ukukhuluma nabezindaba lithe, lesi sigameko asihlangene nakancane nezisanda kwenzeka endaweni yaseMahlaba, eMsinga lapho kubulawe khona amalungu eSikebhe.
Lithe khona umkhondo abasawulandela njengoba ngokuthola kwabo umsolwa oyedwa kwabahlasele ubhekene necala lokutholakala nesibhamu esingekho emthethweni usahamba icala.
Okhulumela amaphoyisa uCaptain Thulani Zwane, uthe likhona icala lokubulala elivuliwe.
Services


text:
INTATHELI YESOLEZWE
UGWETSHWE udilikajele izolo umdlwenguli waku-Facebook, uThabo Bester (osesithombeni), ngecala lokubulala uNksz Nomfundo Tyhulu (23) owayengunobuhle waseGoli futhi engumdayisi wezimoto kwelinye lamagaraji.
UBester (23) ugwetshwe eNkantolo eNkulu yaseWestern Cape yiJaji eliBambile uJudith Cloete libambisene no-Advocate Juliana Thayson. Ugixabezwe ngeminyaka engu-25 ngaphezulu ngecala lokuphanga kuhlonyiwe.
Icala lokuphanga kuhlonyiwe limayelana nezinto uBester azithatha kuNksz Tyhulu emuva kokuba esemgwaze esifubeni wambulala besehhotela eCape Town ngoSepthemba nyakenye.
Umufi noBester kuthiwa bahlangana egaraji elidayisa izimoto kwaBMW eSandton, eGoli lapho umufi adayisela khona uBester imoto. Kusukela lapho baba nobudlelwano baze bazikhiphela eCape Town beyochitha amaholidi.
UBester esembulele uNksz Tyhulu kulelo holidi, wabalekela eThekwini. Esephuma ehhotela watshela umsebenzi owamukela izivakashi ukuthi uNksz Tyhulu usalele uzoze avuke ngo-2 ntambama.
Kulithatha imizuzu engu 15 iJaji ukukhipha isigwebo sikaBester – obesaziwa njengendoba ebizwa nge-”Facebook rapist”.
UBester ubevele eselivumile leli cala ekuqaleni kwesonto. Uvuma leli nje ubesevele egwetshwe iminyaka engu 50 ngokuphanga nokudlwengula abesifazane baseThekwini ngonyaka odlule.
Lezi zigwebo uzozidonsa kanye kanye.
UCloete uthe akabhekanga izenzo zobugebengu ezenziwe nguBester kuphela kodwa ubheke nezinye ezinto ezithinta yena kanye nomphakathi wonkana ngesikhathi emnikeze udilikajele izolo.
UBester wafakaza phambilini ngokuthi yena noNksz Tyhulu baya eCape Town ngoSepthemba ngonyaka odlule baqasha ihhotle ngaphambi kokuba baxabane bengakayi kolala.
Ngo-2 ekuseni uBester wavuka waya ekhishini wathatha ummese ngenhloso yokuthi athathe iselula ne-laptop kaNksz Tyhulu. Ngesikhathi esebuyela ekameleni wafika uNksz Tyhulu esevukile kanti ngesikhathi embona eza kuye kwasuka impi.
“Kwaba ngaleso sikhathi la owamgwaza khona kanye esifubeni washona. Yize noma uthi wawazi ukuthi usefile kodwa lokho akukuvimbanga ukuthi umbophe izandla wamfuna ngenkani i-password ye-laptop, angakwazanga ukukunika yona ngoba wayeseshonile.”
Kwathi ngabo 7 ekuseni uBester waphuma kuleli hhotel ababeyiqashile wacela umnini wendawo ukuthi amgibelise amyise edolobheni ngaphambi kokuba agibele indiza abuyele eThekwini.
Watshela umnini wale ndawo ukuthi uNksz Tyhulu usalele futhi akumele aphazanyiswe kuze kushaye ihora lesibili ntambama.
“Iqiniso elicacile nje wukuthi izenzo zakho zikhomba ukuthi wawuzimisele ngokuqeda ngempilo yalona wesifazane.
Ngokwenza lokhu wancisha izihlobo zakhe lo wesifazane ithuba lokuthi ziqhubeke nokuba naye ezimpilweni zazo.”
UCloete ukubhekile ukuthi uBester wayeneminyaka engu 23, unezingane ezintathu ezisencane kanti wake waqashwa. Kodwa uthi lezi zinto azisho lutho uma kubhekwa isigwebo abesevele esidonsa.
“Ngemuva kokubheka zonke izinto, akukho okungangenza ngingakuniki lesi sigwebo sikadilikajele.”
UBester akazange akhombise mizwa ngokugwetshwa kwakhe ngale ndlela njengoba ubuso bakhe bungashintshanga nangesikhathi esikhishwa kule nkantolo. – Intatheli yeSolezwe
Services


text:
Uboshiwe obanjwe nezincwadi zomkokotelo
2012-11-13 16:24
Johannesburg - Lizolala libaliwe ibhungu laseSoweto elibanjwe ngamaphoyisa lishayela imoto lisebenzisa izincwadi ezingumkokotelo, kusho amaphoyisa kaMasipala waseGoli.
UChief Superintendent Wayne Minnaar uthe umsolwa oneminyaka engu-24 ubudala umiswe ngamaphoyisa ngesikhathi ecishe edala ingozi ecishe eshayisa imoto yamaphoyisa, ngasemajikeni aku-N17 noNasrec Road.
"Ngesikhathi amaphoysia ecela izincwadi zakhe, kutholakale ukuthi ngezomgunyathi. Naye ugcine evumile ukuthi izincwadi lezi wazithenga ngo-R3 000.”
UMinnaar uthi umsolwa uvalelwe esiteshini samaphoyisa eBrixton, kulindeleke avele ngaphambi kwenkantolo maduzane.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
THOKOZANI NDLOVU
KUHLOKOME indlu kwakhala amakhwela iqembu eselimnkantshubomvu esicathamiyeni, i-Easy Walkers likhala lemuka nomklomelo kuCothoza Music Expirience e-Exhibition Centre, eThekwini, ngoMgqibelo.
Leli qembu elazakhela udumo ngengoma ethi Vela Mfowethu, ngeminyaka yawo-1980 lilandelwe yiqembu uHlelo Olusha. UMzumbe Loverboys nawo obungazibekile phansi, uphume isithathu.
Oswenka bebengeke basale ngaphandle njengoba bebengu-12 bebonke abebengenele lo mqhudelwano bechoma ngamasudi abo kanokusho.
Bekudlana imilala abaseGoli nabakwaZulu-Natal, umhlanganiso wadliwa nguSiphosethu Ngobese walandelwa ngu-Adolphius Mbuyazi ophume kwathi uVusi Kunene walala isithathu.
Konobuhle abayisithupha abebebukisa ngemisiko yabo kuphume phambili uNoh Khumalo, walandelwa uMantombi Ndaba kwagcina uCebisile Miya olale isithathu.
Okuqaphelekile ukuthi wonke amaqembu abezimisele kakhulu futhi enomfutho, iningi lawo ligxile kakhulu ekuculeni ngengculazi.
Yize iNdwendwe Lovers ingawinanga kulokhu kodwa ihlabe abaningi umxhwele ingena esiteji iphethe iphephandaba Isolezwe maqede yacula ngazo zonke izindaba ezisematheni ezisanda kushicilelwa kulo.
Lize laphatha ngisho nesibhicongo sokudutshulwa kwabasebenzi basemayini eMarikana, likhuza umhlola.
Ngaleso sikhathi beliphakamisele leli phephandaba phezulu, abantu bebebuzana bodwa ukuthi liyisungule nini le ngoma njengoba lesi sibhicongo sisanda kwenzeka.
Kuphinde kwaba nomzuzu wokuthula kuhlonishwa uSolomon Linda osekuphele iminyaka engu-50 ashona nowasungula ingoma eyaduma umhlaba wonke ethi Imbube, kwaphinde kwafundwa nomlando wakhe.
Ngemuva kwalokho kudlalwe ingoma yakhe lapho yayiculwa khona nguyena uqobo njengoba yagcina isiculwa ngabantu abaningi.
Abebephethe uhlelo bekungumsakazi woKhozi FM uZimiphi “Zimdollar” Biyela osakaza ucothoza kulo msakazo, ebambisene noBGK Mbuyazi osakaza uhlelo lukacothoza kwi-Vibe FM.
Lo mqhudelwano bekungo-kokuqala wenzeka kodwa uzoba khona minyaka yonke.
Services


text:
Ubuyele esikhundleni sakhe ku-ANCYL uMabe
2013-01-29 08:31
Johannesburg - I-ANC Youth League igcine ikhethe ukubeka eceleni ukungaboni ngasolinye noKhongolose, yavuma ukuba ngaphansi kweso elibukhali leqembu, kulandisa iSowetan.
Abaholi bophiko - lowo oyibamba kwesikamengameli uRonald Lamola, oyibamba likaNobhala uKenetswe Mosenogi nalowo obuyiselwe esikhundleni soMgcinimafa uPule Mabe - bamemezele ePitoli ngoMsombuluko ukuthi iNational Executive Committee (NEC) ivumele ukuthi i-ANC ibe yingxenye yokuqhubeka ophikweni.
Lokhu kuzoba njengezifungo ezenziwa enkomfeni eMangaung, eBloemfontein, ngoDisemba.
ULamola uthe: "I-NEC igcine ivumile ukungena ngaphansi kwephiko le-ANC ukuze kuqhubeke umsebenzi."
Kulindeleke ukuthi kube nokhetho oluzogcwalisa izikhala zikaJulius Malema noSindiso Magaqa kungekudala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
BAWINILE NGCOBO
SIPHEZULU isibalo sabantu abaminzayo nabasinda sekukubi beminza emabhishi, emadamini nasemfuleni kuleli.
NgoLwesihlanu abakwaNetcare 911 baveze ukuthi babizelwe ezigamekweni ezingu-218 zokuminza kusukela ngoJanuwari kuze kube u-Okthoba kulo nyaka okuyisibalo abathi siphezulu.
Bathi ngonyaka owedlule ngo-Okthoba noDisemba babizelwa ezigamekweni ezingu-102 zokuminza.
Ngempelasonto abakwa-Netcare 911 bahambele eShaka Marine World, eThekwini lapho bebefundisa khona abantu ukuthi kumele basize kanjani umuntu ominzile noma ocishe waminza uma bebhekana nalesi simo.
UMnuz Peter Feurstein oyi-Operations Director kwa-Netcare 911 uthe lezi zibalo ziyethusa njengoba kuza amaholidi okuphela konyaka nokuyisikhathi esinesibalo esiphezulu sokuminza kwabantu.
Ngokombiko weMedical Research Council of South Africa kule minyaka emihlanu sekushone abantu abangu-3 000 ngokuminza kuleli.
UFeurstein uthe kujwayelekile ukuthi kwelakuleli kuzwakale ukuthi sekunengane eminzile noma ecishe yaminza.
Uthe ukuqikelela nokukwazi ukulekelela lowo osuke eminza ngokushesha kuyawenza umehluko ekuhlengeni impilo yabantu.
Uthe izingane ezincane ziba yizisulu zokuminza kalula ngoba azazi ngobungozi bamanzi futhi zisuke zifuna ukuzidlalela ngawo.
“Amaphesenti angu-75 abantu abaminzayo kuleli, yizingane ezineminyaka engaphansi kwemihlanu,” kusho uFeurstein.
Uthe abakwaNetcare bayakuncoma ukuthi uma kune-swimming pool ekhaya ihlale ifakwe inethi noma ibiyelwe.
Uthe lokhu kuvikela kwenza umehluko omkhulu ekunciphiseni isibalo sabaminzayo.
“Uma umuntu enezingane ezincane, ukuqaphela yikho olubalulekile ekuzigcineni ziphephile. Izingane eziningi ziminza ngesikhathi zibhukuda zingagadiwe emfuleni, amadamini nasolwandle. Izingane ezincane ziminza ngisho emabhakedeni agcwele amanzi, kumele zihlale zigadiwe ngaso sonke isikhathi,” kusho uFeurstein.
UDkt Victoria Roets oyi-Principal Medical Consultant kwa-Netcare 911 uthe uma umuntu eminza kumele lowo ozama ukumhlenga enze isiqiniseko sokuthi uphephile, bese ekhipha ominzayo emanzini.
Kumele obeminza abekwe endaweni eqondile, kubhekwe ukuthi usaphefumula nokuthi uyaphendula yini ma kukhulunywa naye.
Ngemuva kwalokho, kufonelwe abezimo eziphuthumayo abazoletha ithimba elizosiza.
Abezimo eziphuthuyo bayakwazi ukunika imiyale-lo yokuthi kungenziwa njani ngesikhathi kulindwe bona.
Services


text:
USEPHUMILE esibhedlela umculi we-rap waseMelika, u-50 Cent (osesithombeni) obengeniswe kuso ngemuva kokulimala engozini yemoto ngoLwesibili ekuseni.
Ngokwe-website yezindaba i-bbc.co.uk, u50 Cent, uCurtis James Jackson III (36), ulimale ngemuva kokuthi imoto yakhe eyiSport Utility Vehicle ingenwe ngemuva yiloli emgwaqweni onguthelawayeka oseLong Island.
Nomshayeli wakhe, uBruce Miller, uthole imihuzuko kule ngozi kanti welashiwe wabe esededelwa.
U-50 Cent, obuye abe ngumlingisi, ufake izithombe zakhe elele ohlakeni efake nento entanyeni ngenkathi esesibhedlela. Izithombe zisabalale ezinkundleni zokuxhumana abanye bethi ushonile.
Ngokwesitatimende esikhishwe ngokhulumela u-50 Cent, uphuthunyiwe eNew York Hospital Queens lapho ebelashelwa khona ukulimala entanyeni nasemhlane.
Kulindeleke ukuthi akhiphe i-albhamu entsha iBlack Magic kulo nyaka. U-50 Cent waduma ngemuva kokuphuma kwe-albhamu yakhe i-Get Rich or Die Tryin’ eyaphuma ngo-2003 ne-The Massacre eyaphuma ngo-2005 inezingoma ezifana neCandy Shop, Disco Inferno, Outta Control nezinye. – Intatheli yeSolezwe
Services


text:
Kufunwa izihlobo zoshone engozini
2012-11-08 16:22
Johannesburg - Amaphoyisa ase-Eastern Cape afuna izihlobo zowesilisa owashona esehlakalweni sengozi yomgwaqo eyenzeka phakathi kweButterworth neDutywa, ngoLwesithathu.
Imoto kamufi yashayisana netekisi ngoLwesithathu ebusuku, kusho uCaptain Jackson Manatha.
"Umshayeli owashona ulinganiselwa eminyakeni engu-30 ubudala, akaziwa ukuthi ungubani."
Abagibeli betekisi abangu-14, abahlanganisa nomshayeli wayo, bangeniswa esibhedlela iButterworth, base bededelwa.
"Imbangela yengozi ayikazeki, amaphoyisa ayaphenya.... kuvulwe icala lokubulala ngokungenhlozo."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Kweqe iziboshwa eMexico
2012-09-18 15:57
Torreon - Okungenani zingu-132 iziboshwa ezeqile ejele laseMexico maduzane nomngcele ongenela eMelika.
Iziboshwa zeqe zisebenzisa umgudu ongaphakathi ejele, eziwumbe zona mathupha, kusho umshushisi woMbutho.
Sekujusthwe ithimba lamaphoyisa kanye namasosha ukuthi liphumele emigwaqeni ligade okusolisayo, uhulumeni waseMelika usazisiwe ngokweqa kwalezi ziboshwa, kuze naye ezoqapha umngcele.
Iziboshwa kuthiwa zisebenzise ummhume lona eziwumbile, zase zisika uthango obelubiyele, kusho isitatimende samaphoyisa.
Uhulumeni usekhiphe umehlokaboni ka-$15 600 kulabo abangaba nolwazi olungaholela ekuboshweni kabusha kwalaba.
–
"Like" ikhasi lethu ku-Facebook uze ukwazi ukujoyina inkulumo ngolimi
lwakho.
– Landela
IzindabaNews24 kuTwitter (@IzindabaNews24).


text:
LEBOGANG SEALE
UMFOWABO kowayeMengameli Thabo Mbeki uthi akukho lutho oluzoshintsha ebuholini be-ANC njengoba kusazoba khona izinkinga zokulethwa kwezidingo kubantu ebezivele zikhona.
UMnuz Moeletsi Mbeki owaziwayo ngokugxeka ubuholi obukhona be-ANC ngaphansi kukaMengameli Jacob Zuma uthi ngisho nokuqokwa kukaMnuz Cyril Ramaphosa angeke kuyisize ngalutho i-ANC nelakuleli.
Ubephawula kanje emuva kokubuyiselwa esikhundleni sokuhola i-ANC kukaZuma osazohola eminye iminyaka emihlanu aphinde abe nguMengameli wezwe.
“Awukho umehluko phakathi kobuholi obusha nobudala. URamaphosa noNdunankulu waKwaZulu-Natal uDkt Zweli Mkhize kade baba khona laphaya. UCyril wayekhona kwi- NEC futhi eneqhaza alibambile,” kusho uMbeki ongumhlaziyi wezomnotho nephini likaSihlalo we-SA Institute of International Affairs. Emuva kokuqokwa kukaRamaphosa njengePhini likaMengameli imibiko iveza ukuthi lokho kuzoqinisa kakhulu ukuzethemba kubatshali zimali ezweni kumise nemakethe yezimali. Lokhu kubuye kwaqiniswa nayimibiko yokuthi amandla erandi athe ukuqina emuva kokuqokwa kukaRamaphosa.
“Abantu bayawenza amaphutha, akusho ukuthi uCyril yena akabalwa kulabantu. Ngaphansi kobuholi bukaZuma kusazoqhubeka ukubulawa kwabantu abamsulwa njengaseMarikana, ukubulawa kwabantu abamsu-lwa bebhikisha njengo-Andries Tatana kanye nokungaphathi ngendlela njengokuthunyelwa kwezincwadi,” kusho uMbeki.
Uthi ukuvota kwabantu kulokhu kwehla selokhu uZuma athatha izintambo ngenxa yenkohlakalo. UMbeki uthe enye inkinga ukuthi iNingizimu Afrika ayikabi yizwe elinenkululeko ngokugcwele futhi kukhona nezinto ezinyanyalatwayo ohlelweni lwayo lokuvota. “Sidinga uhlelo lapho amalungu ephalamende ezoqokwa ngqo ngabantu, ngisho neziMeya kumele ziqokwe ngqo ngabantu.”
Uveze ukuthi ngisho uMengameli waseMelika uBarack Obama uqokwa ngabantu.
Services


text:
Lihlehlile elokudlwengula laseNtabazwe
2013-01-03 08:01
Bloemfontein - Lihlehlile eNkantolo yeMantshi yaseHarrismith icala lokudlwengula nokubulala intombazane, elibhekene namadoda amabili nabafana ababili baseNtabazwe.
Laba basolwa ngokudlwengula babulale intombazane eneminyaka engu-17 ubudala, abayithatha ihamba nesoka layo, kusho amaphoyisa aseFree State police.
Abasolwa bazogqunywa esitokisini kuze kuba babuyela enkantolo mhlaka-10 Januwari, la khona bezokwazi ukufaka isicelo sebheyili, kusho uSergeant Mmako Mophiring.
Umfana oneminyaka engu-14 ubudala noneminyaka engu-16 ubudala, kuthiwa baba yingxenye yabane abadlwengula babulala intombazane ngeSonto.
Ababili kubasolwa bayizelamani.
Abahlaseli basabisa isoka bathi bazolibulala, base bethatha intombazane behamba nayo,” kusho uMophiring.
Umfana wabe esetshela umphakathi, owaphuma inqina uthungatha intombazane, ekwabe sekutholakala isidumbu sayo emathuneni.
"Intombazane
bayikhumula izinwele zokufakelwa, zasakazwa eduze kwayo. Kwatholakala
namakhondomu ayisishiyagalombili asebenzile.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
BONISWA MOHALE
BAVUKE umbhejazane abantu basemijondolo yase-Area 3, eCato Crest, eThekwini, badiliza izindlu ngenkani ngoba bethi imijondolo ibavimbela intuthuko.
Abantu abadilizelwe basale dengwane bengazi ukuthi bazoshonaphi. Ikomidi elidilizile belingafune muntu okhuluma nabahlukumezekile.
Ngisho ithimba leSolezwe ebelihambele leya ndawo lihambe selishaywa ngamatshe ngamadoda abephethe izando namafosholo athathe amapeni namabhuku okubhala awadabula.
UMnuz Sipho Duma odilizelwe umjondolo wakhe uthe wafika eCato Crest eminyakeni engu-14 edlule kanti akazi ukuthi kungani enganikwanga isikhathi esanele sokufuna indawo yokuhlala uma sekuzoqala intuthuko.
“Umbhobho umemezele ngoLwesihlanu ukuthi izindlu zethu zizodilizwa kodwa sixakekile sekufika ogandaganda namhlanje namakomidi ezodiliza izindlu zethu,” kusho uDuma.
Uthe ingu-20 imijondolo ediliziwe ngoba bekukhona abantu abaqashile, yilabo abazakhele nalabo abanezinamba zemijondolo ezibizwa ngo-cc.
Akazange aqede ngisho ukuchaza kwabe sekuqhamuka iqulu labesifazane elithe lisekomidini futhi lisebenzisana nekhansela lendawo.
Owesifazane, ozichaze njengoMaMkhize, uthe abantu abadilizelwe izindlu izolo banikezwa ithuba lokuba bathuthe ezinyangeni ezinhlanu ezidlule.
UMaMkhize akaqedanga ukuxoxa nezintatheli ngoba kube sekufika amadoda ezando athatha amabhuku namapeni akudabula ajaha izintatheli ezibuza ukuthi zibizwe ngubani.
UMnuz Thabo Mofokeng, obhekelele ezokuxhumana kuMasipala weTheku, uthe abantu baseCato Crest bavumelana ngokuthi uma sekufika intuthuko abantu bazosuka bazifunele bona indawo yokuhlala ngesikhathi kwakhiwa bese bebuya sekuqediwe.
Services


text:
Uzibulele umfundi ofeyilile
2012-12-05 10:01
Gabisile Ngcobo, The Witness
Durban - Umfundi ka-Grade 10 waseHeather Secondary School ukhethe ukuzibulala ngemuva kokuthola ukuthi ufeyile ukuhlolwa kwakhe, nokwenze wangakwazi ukubekezela.
Iphephandaba iThe Witness lithole ukuthi umfana ozilengisile ekubo utholwe umama wakhe.
Abazali bomfana bebethukile behluleka nokukhuluma.
Uthishanhloko wesikole uLovey Moodley uthe imiphumela yezivivinyo zokuphela konyaka ibisilungile ngoMsombuluko, kanti nomama wakhe umfana ufikile ukuyizolanda.
“Ngebhadi, akaphasanga. Uthisha wakhe wakhuluma naye lo mfundi ngaphambi kokuphuma kwemiphumela. Kubi ngoba ubesangakwazi ukuliphinda leli kilasi enze kahle,” kusho uMoodley.
Uqhube wathi iyaqala ukwenzeka into enjena kulesi sikole.
Okhulumela uMnyango wezeMfundo KwaZulu-Natal uMuzi Mahlambi uthe kubadumazile ukuzwa ngalesi sigameko.
Umfana uzofihlwa (namhlanje) ngoLwesithathu.
- Landela
IzindabaNews24 kuTwitter
- The Witness


text:
Bavelile ababhikishi baseSasolburg
2013-01-29 16:44
Sasolburg - Bavele ngaphambi kwenkantolo abantu abayishumi nambili abasolwa ngokudala udlame emphakathini waseSasolburg, ngesikhathi kuqhubeka umbhikisho ngesonto eledlule, kusho amaphoyisa aseFree
State.
Abasolwa babhekene necala lokudala udlame emphakathini kanye nokudicilela phansi impahla, kusho okhulumela amaphoyisa uLieutenant Colonel Motantsi Makhele.
Abayisishiyagalombii kulaba, banikwe ibheyili yenkulungwane umuntu ngamunye, abanye basavalelwe njengoba kuvele ukuthi banamanye amacala.
Abasolwa bazophinde babuyele ngaphambi kwenkantolo mhlaka-14 Mashi, sebekanye nabanye abangu-34 abakade bevele enkantolo ngoMsombuluko, mayelana necala elilfanayo.
Balinganiselwa ku-200 abantu ababamba umbhikisho onodlame ngesonto eledlule, ngesikhathi izikhamuzi zibhikishela ukuphikisana nokuhlanganiswa komasipala bendawo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kushone 27 engozini eNigeria
2012-12-19 14:35
Lagos - Amaphoyisa enyakatho ntshonalanga neNigeria athi kushone abantu abangu-27 abebegibele elolini ebithwele imfuyo ngesikhathi igingqika kuleliya lizwe.
Okhulumela amaphoyisa aseSokoto uSani Salisu ngoLwesithathu uthe le ngozi yenzeke ngoMsombuluko ngesikhathi ijika ikhona ngamandla emgwaqeni omkhulu.
USalisu uthe leli loli beliya eDelta.
Kuthiwa abanye basindile kulesi sigameko.
Labo abacela o-'lift' bajwayele ukuqhwakela phezulu emalolini athwele imfuyo noma impahla.
Izingozi zomgwaqo zivamile eNigeria, ngenxa yabashayeli abashayela ngokunganaki nabahamba ngesivinini esiphezulu.
- Landela
IzindabaNews24 kuTwitter
- Sapa - AP


text:
LUNGI LANGA
USENETHEMBA lokuthola umntwana owesimame osezame izikhathi eziningi ukuthola ingane emuva kokuthola isifo sofuba (TB) esimhlasele isibeletho.
Umzamo wokugcina kaDkt Ausi Nkhi (38) wenhlangano iNkenke Consultancy and Healthcare wokuthola umntwana uholele ekutheni ahlinzwe okwesihlanu ngoba umntwana ehlale eshubhini okungesilo.
UDkt Nkhi wathola ukuthi unalesi sifo esafundela ubudokotela e-University of Cape Town, eWestern Cape.
“Ngisafunda ngathola ukuthi ngineTB yesibeletho. Imishanguzo ngayithatha ngendlela ngoba lo owayejutshwe ukuthi angisize ekuyidleni ngangimesaba. Ngayiqeda futhi lesi sifo salapheka, kepha sangishiya nezibazi,” kubeka uDkt Nkhi.
Eminyakeni engeminingi emuva kokuqeda imishanguzo washada. Uthe uma ezwa ubuhlungu kwesingenzansi waphuthuma kudokotela owamtshela izindaba ezimnandi zokuthi ukhulelwe. Kepha kungakapheli masonto amangaki le njabulo yaphelela emoyeni ngoba waphinda waba nobuhlungu kwesingenzansi. Wathi uma eya kudokotela, wamtshela ukuthi umntwana akahlalanga lapho bekumele ahlale khona. Kwadingeka ukuthi ahlinzwe bese beqala kabusha izinhlelo zokuzama ukuthola umntwana.
Lokhu kwakungukuqala komshikashika osuphoqe ukuthi angene iminyango eminingi efuna amasu okuthi akwazi ukuthola umntwana.
Etshela izethameli zengqungquthela yesithathu yesifo sofuba eThekwini uthe ukwazi kahle ukuphathwa wufuba.
“Ngisho kungathiwa ungumsebenzi wezempilo ingcindezi ehambisana nalesi sifo iyafana. Abantu bazitshela ukuthi usithola ngenxa yenhlupheko. Uma usuthola imishanguzo kuba yimishanguzo efanayo neyabanye abantu futhi kufanele uyithathe ngendlela uze uyiqede,” kusho uDkt Nkhi.
Ukhulume nangokudlanga kwalesi sifo kubasebenzi bezempilo ikakhulukazi abahlengikazi.
Uveze ukuthi ucwaningo oluningi olwenziwe kuleli nakwamanye amazwe lukucacisa bha ukuthi abasebenzi bezempilo bayabhubha wufuba. Uthe ungumuntu ongaphelelwa kalula ngamandla kepha kukhona isikhathi lapho ama kancane khona ukuzama ukuthola umntwana, wazinikela ezifundweni zamabhizinisi.
Emuva kwalokho yena nomyeni wakhe sebezame izindlela eziningi okubalwa kuzo i-In-Vitro Fertilisation. Nalokhu bekungakabalunge-li kepha abakaphelelwa yithemba.
Evala inkulumo yakhe uthe unethemba lokuthi kuyoba khona izindlela ezintsha zokulwa nalesi sifo njengoba enethemba lokuthi kusayoba khona injabulo yokugijima komntwana omncane emagcekeni akwakhe ngelinye ilanga.
Services


text:
Ubuyela enkantolo uMpisane
2012-12-03 12:02
Durban - Usomabhizinisi waseThekwini uShauwn Mpisane, uzobuyela ngaphambi kweNkantolo yesiFunda eThekwini ngoMsombuluko, njengoba kuqulwa icala, ngaphakathi kwelinye icala.
UMpisane ufuna ukunikwa umqulu ongamakhasi angu-148, owahanjiswa ngabaqoqi bentela ngaphambi kwenkantolo.
Umqulu lona wabe unikwe abakwa-ADR, okuwuhlelo oluzama ukuxhumanisa osomabhizinisi nabaqoqi bentela, ngenhloso yokugwema izinkinga zokungakhokhwa kwentela.
Umshushisi uMeera Naidu uthi amaphepha athathwa ngabakwaSA
Revenue Services, bewathatha kwa-ADR, abakwa-ADR bahlela izindlela zokubuyisana uma kunokungaboni ngaso linye phakathi kosomabhizinisi nabaqoqi bentela.
Umgomo wakwaSars uthi amaphepha ahanjiswe kwa-ADR ayimfihlo.
UMabongi Flora-Junior "Shauwn" Mpisane, ubhekene necala lokukhwabanisa intela ka-R5 million.
Ubhekene nelinye icala lokuphula umthetho ngaphansi kweClose Corporations Act, njengoba kunguye kuphela isikhulu enkampanini yakhe iZikhulise Cleaning, Maintenance and
Transport CC, ekubeni umthetho uthi kumele babe ngaphezu koyedwa abaphathi.
Umsolwa uyawaphika wonke amacala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Ukuhlasela kubulale 16 eSyria
2012-12-13 14:01
Beirut - Inhlangano yezindaba engaphansi koMbuso eSyria ithi ibhomu eliqhume ngaseDamascus libulale abantu abangu-16, kanti ingxenye yabo bekungabesifazane nezingane.
I-SANA News Agency ithi imoto ebihlohlwe iziqhumane iqhume ngoLwesine ngasesikoleni endaweni yabadla izambane likaPondo eQatana.
Lo mbiko ucaphuna abezempilo bethi kushone abantu abangu-16, okubalwa izingane eziyisikhombisa "nabesifazane abaningi".
Kuthiwa kulimale okungenani abantu abangu-24.
Izishoshovu ezimelene nohulumeni zithi sekushone abantu abangaphezu kuka-40 00 kusukela kwavukelwa uMbuso kaMengameli Bashar
Assad ngoMashi 2011.
- Landela
IzindabaNews24 kuTwitter
- Sapa - AP


text:
Uzogcinwa esitokisini umfundi obulele
2012-11-23 08:01
Johannesburg - Umfundi wasesikoleni samabanga aphekeme osolwa ngokudubula abulale lowo obehlala ngokumchukuluza ukuzogcinwa esitokisini kuze kube ufaka isicelo sebheyili ngoLwesine oluzayo, kubika iSowetan.
Lo mfundi, 18, ubhekene necala lokubulala, ukweba nokuphatha isibhamu ngokungemthetho.
Leli bhungu lasePhineas Xulu Secondary School eVosloorus, eKurhuleni, lisolwa ngokudubula libulale uNkululeko Ndlovu, 18, ngesibhamu somsebenzi sikanina ngoLwesibili.
Kusolwa ukuthi umufi ubeyingxenye yababamba inkunzi umsolwa ngoMsombuluko esikoleni.
UNgqongqoshe wezeMfundo eGauteng uBarbara Creecy uhambele lesi sikole ngoLwesine wathi isigungu esongamele isikole kumele sithathele labo abahlukumeze lo mfana izinyathelo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
SIMPHIWE NDWANDWE
IPHUNGA lendle liphazamise ukusebenza emahhovisi eNkatha KwaNongoma, izolo njengoba abasebenzi bakuleli hhovisi bezithele phezu kwenkunzimalanga yedede ngaphakathi bezoqala ukusebenza.
Imithombo emibili engamalungu aleli qembu ecele ukuthi ingashiwo ngoba ingagunyaziwe ukuphawula ngalolu daba ikuqinisekisile ukuthi abasebenzi bazithele phezu kwendle kwanzima ngisho ukwenza imisebenzi yabo.
Akucaci ukuthi umuntu ozikhulule ngaphakathi ungene kanjani kodwa umthombo uthe usola ukuthi ngumuntu onesikhiye sakhe esiseceleni.
“Sithintwe ekuseni sitshelwa yintombazane esebenza ehhovisi ukuthi ake siphuthume sizobona nanku umhlola ezithele kuwo. Kuyacaca ukuthi yinto eyenziwe ngumuntu ngamakhulu amabomu ekhombisa ukudelela iqembu le-IFP. Kubuye kwaqubuka nezisu ezikhiphayo esingaqondi ukuthi zidalwe yini,” kusho leli khansela.
Ukungcola kugcine kulungiswe ngamantombazane asebenza ehhovisi ngoba bekufanele kube nomhlangano wobuholi nomhlangano wesiyingi obe usubambezeleka ngenxa yololu talatiya.
UNobhala we-IFP KwaNongoma, uMnuz Nhlanhla Mthembu, uthe behlelwe umuga kuleya ndawo.
“Ngokujwayelekile ngivuka ngiye ehhovisi ekuseni njengomuntu osebenzela khona. Ngithintwe umabhalane wehhovisi engitshela ukuthi kunomuntu oshiye indle ngaphakathi ngabe sengiphuthuma khona. Okungididayo ukuthi sibe nomhlangano ngoLwesibili ophele ngo-4 futhi umabhalane uqinisekisile ukuthi ukhiyile kodwa ekuseni ufike wavula ihhovisi likhiyiwe njengokujwayelekile wabe esezithela kule ndle igcwele phansi,” kusho uMthembu.
Uthe kuphazamisekile ukungena komhlangano wamakhansela eqembu ngenxa yokuthi bekusabatshazwa le nsambatheka.
Okhulumela i-IFP, uMnuz Joshua Mazibuko, uthe yena ukhulumela i-IFP kuzwelonke ngakho ngeke aze aphawule ngodaba olunjena kuhle kube yisiyingi esiziphawulelayo.
Services


text:
BONISWA MOHALE
KUSUKE umsindo phakathi kwamalungu e-NFP nawe-IFP ngaphandle kwenkantolo yeMantshi yaseMlazi izolo ngesikhathi kuvela abasolwa ngokubulala ilungu le-NFP, uMnuz Mthunzi Gwala, ehostela laseSeventini kuleli lokishi.
Kube nokujikijelana ngamazwi kwagcina sekushayisene nezinye zezimoto abebeshaya ngazo izidudla kuklolodelana amalungu alezi zinhlangano.
Isimo sishube kakhulu ngesikhathi izinhlangothi zozimbili zicula amaculo anokuchukuluzana nahlambalaza abaholi balezi zinhlangano zozimbili.
Izimoto ebezize enkantolo zike zavimbezeleka ngoba amalungu e-NFP nawe-IFP abesemi izixongololo kushaywa ingoma ungafunga ukuthi kunengqungquthela.
Izolo ummeli wabamangalelwa, uMnuz Muzi Ntuli noXolani Ntuli, abalamanayo, uMnuz Lawrence de Klerk, ubekhona enkantolo. Utshele inkantolo ukuthi laba basolwa bayasukelwa ababulalanga muntu.
Ucele ukuba kuhlehliswe icala ukuze akwazi ukufaka isicelo sebheyili. IMantshi, uMnuz Avesh Sukdoe, ube eselihlehlisela u-Agasti 31 icala ukuze inkantolo ilalele isicelo sebheyili.
Inkantolo ibigcwele phama abalandeli bamaqembu womabili befake izikibha zawo ngokwehlukana abanye bembethe amabhayi anobuso babaholi.
Ekhuluma ngaphandle kwenkantolo uMnuz Sibongakonke Mhlongo, okhulumela intsha ye-NFP, uthe kufanele uMnuz Mkhuleko Hlengwa we-IFP aphendule njengoba sekuvela abasolwa enkantolo.
“UMkhuleko wathi asizinuke amakhwapha nakhu manje sekuboshwe amalungu e-IFP. Sihlale sisho ukuthi yibona abaqeda amalungu ethu eSeventini. Kufanele axolise uMkhuleko ngokuthi sibulalana sodwa ngoba manje sekuyacaca ukuthi sibulawa yi-IFP,” kusho uMhlongo.
Amalungu e-IFP awathandanga ukukhuluma nezintatheli, amanye akade ephethe Isolezwe atshele izintatheli ukuba zisuke phambi kwawo ngoba sezikhethe uhlangothi.
Services


text:
SIZWE BLOSE
UMPHATHI weBig Fish Productions uthi abaculi abayeke ukulinda abagqugquzeli bemicimbi kodwa abazihlanganisele eyabo, ngale kwalokho bazolamba.
USipho Makhabane uthi awukwazi ukulinda omunye umuntu ukuthi akuqashe ukuze ube nemali kule ndima. “Kubalulekile ukuzihlelela umcimbi yingakho nje nami ngenze njalo,” kusho uMakhabane.
Uthe ngo-Agasti 4 uhlele indumezulu yomcimbi ozokuba se-Coca Cola Park (Ellis Park Stadium) lapho okuzobe kucula khona abaculi bomculo wokholo abanohlonze. UMakhabane uthe kuzokube kukhona uS’fiso Ncwane, Solly Mahlangu, Sechaba, Israel Mosehla, Thobekile Mkhwanazi, Pastor Ncanda, Rebecca Malope, Winnie Machaba nabanye.
UMakhabane uveze ukuthi lo mcimbi bawenza noKhozi FM njengoba uzokube ubizwa ngoKhozi FM Gospel Music Festival.
UMu Ngcolosi oyiMarketing Manager yoKhozi FM uvumile ukuthi bayingxenye yalo mcimbi futhi bazowusebenzisa ukubonga abalandeli boKhozi FM njengoba sebenyukelwe yisibalo safika ku-7.2 million. “Kulo mcimbi sizokube sihamba nabo bonke abasakazi boKhozi, sicela abalaleli balo msakazo bafike ngobuningi babo ngoba kuzokube kumnandi,” kusho uMu.
UMakhabane uthe ngeke kugcine ngomculo kodwa kuzokuba nezinkulumo ezakhayo ezizokube ziqhamuka kubefundisi abehlukene.
Uphethe ngokuthi amathikithi aqala ku-R80, kube nelika R100, kugcine elika-R130 ayatholakala kuma computickets.
Services


text:
THOKOZANI NDLOVU
LUQALILE uhambo lokunyuka intaba engcwele iNhlangakazi eseNdwedwe kwamalungu ebandla lamaNazaretha njengoba uhlangothi lwasekuPhakameni lutheleke ngabo-5 ekuseni izolo kuyona.
AbasekuPhakameni bazohlala kule ntaba baze badilike ngoMsombuluko.
Bazobe bededela uhlangothi lwaseThembezinhle oluzobe luqala kulo nyaka ukunyuka intaba selokhu uhlangothi lwaseBuhleni lwahlukana ngemuva kokukhothama kweNkosi Mbusi Vimbeni Shembe, uThingolwenkosazana.
Unobhala wasekuPhakameni, uMnuz Edward Ximba, uthe kuqopheke umlando njengoba belubhade phansi besuka ekuPhakameni baze bafika entabeni bengazange balale nhlobo.
“Bekungokokuqala sinyuka intaba ngezinyawo njengoba besihamba ngezimoto phambilini. Inkinga ukuthi besiba nezinsuku ezincane ebesinikwa zona sisentabeni nobekusiphoqa ukuthi sisheshe sifike kuyona. Ngonyaka odlule sisitholile isikhathi njengoba sakwazi ukuhlala amasonto amabili, okwenza singanyuki ngezinyawo ukuthi lalishisa kakhulu,” kusho uXimba.
Uthe bahambe ubusuku nemini njengoba bebengazimisele ngokulala endleleni. Ngokusho kwakhe bebephumula ihora elilodwa uma bebona ukuthi sebekhathele baphinde baqhubeke. EkuPhakameni uthe basuke ngo-5 ekuseni ngoLwesithathu njengoba befike entabeni ngo-5 ekuseni izolo.
Ezokuphepha uXimba uthe ziqinile kakhulu njengoba bephelezelwa ngamaphoyisa.
Nyakenye kubikwe isigameko sokudutshulwa kwelinye ilungu laseBuhleni kuleli bandla elangena ngephutha emalungwini asekuPhakameni ngesikhathi esentabeni.
Ngaleso sikhathi izinkumbi zamalungu aseBuhleni zazivaleleke eHomisi ebhekene nentaba iNhlangakazi.
Amaphoyisa ayewanqabela ukuthi adlule esabela udungunyane olwalungaqubuka uma ehlangana nawasekuPhakameni.
NgoMsombuluko uhambo lwasentabeni luzoqalwa ngabaseThembezinhle abazodilika ngomhla ka-15 badedele abaseGinyezinye abazonyuka ngomhla ka 15-22.
Kuzogcina abaseBuhleni okulindeleke ukuthi banyuke ngomhla ka-22 baze babuye ngomhla ka-2 Febhuwari.
Ukushintshana kwalezi zinhlangothi ngokunyuka intaba kulandela isikhalo samakhosi akhele intaba ngomsindo odalwa ngamalungu aleli bandla uma enyuka kanyekanye njengoba engazwani.
Phambilini kuke kwaba nezigameko zokudubulana kwamalungu aleli bandla esentabeni.
Okunye okuke kwavela ukuthi amalungu aseBuhleni acele izinsuku zokunyuka intaba kwawaseGinyezinye ukuze abe nesikhathi esanele entabeni ngenxa yobuningi bawo.
Services


text:
SIMPHIWE NGUBANE
BASABISA ngokwenza iTheku libe yindawo engalawuleki osomatekisi uma kuwukuthi umphathi wamaphoyisa kulo masipala, uMnuz Eugene Nzama, uyaqhubeka nokubahlukumeza.
Lokhu kuvele emhlanganweni oyisipesheli izolo wenhlangano yamatekisi i-KZN Transport Alliance (KZNTA) ethi iphoxekile ngokubuyiselwa kukaNzama emsebenzini.
Ngenyanga edlule uNzama unikwe umhlabakhefu oyisipesheli wezinyanga ezintathu yiMenenja kamasipala, uMnuz Sbu Sithole, ukuze aphenywe ngezinsolo ezibhekiswe kuye ngamaphoyisa awaphethe kanye nosomatekisi.
Ngemuva kwenyanga eyodwa emisiwe, uNzama ubuyiselwe ngoMsombuluko emsebenzini batwetwa embonini yamatekisi.
UNobhala we-KZNTA, uMnuz Bafana Mhlongo, uthe bakubheke ngeso lokhozi ukusebenza kukaNzama kodwa kuyochitheka gula linamasi uma kuwukuthi uyaqhubeka nokuqinisa isandla ebopha abashayeli nezimoto zabo ngendlela engacacile.
“Siluxoxe kabanzi udaba lokubuya kukaNzama ebesinethemba lokuthi uzokhonjwa indlela noma ayiswe komunye umnyango. Asiphathekile kahle ngesinqumo esithathwe umasipala ngalolu daba,” kusho uMhlongo.
Kwasuka uthuthuva eThekwini ngesikhathi osomatekisi benza le ndawo ingalawuleki izinsuku ezine kukhishwa ngesidlozane abagibeli ematekisini, kwacekelwa phansi impahla, kushaywa ngamatshe izimoto zomkhandlu okwaphetha ngokuthi kube nosomatekisi ababalelwa emashumini amane ababoshwayo.
UMhlongo uthe akukho muntu ofuna kuphinde kwenzeke le nto kodwa ukubuya kukaNzama aqinise isandla kuzobaphoqa ukuthi babuyele emgwaqweni.
Obebambe lesi sikhundla, uMnuz Vincent Ngubane, izolo ubuyiselwe emsebenzini wakhe kwa-Disaster Management emva kokuhoxiswa kwencwadi yokumisa uNzama emsebenzini enkantolo.
Okhulumela uMisapala weTheku, uMnuz Thabo Mofokeng, uthe uphenyo olubhekene noNzama luyaqhubeka ngoba ekugcineni bafuna kugezeke igama lakhe noma athathelwe izinyathelo uma kuwukuthi izinsolo abhekene nazo ziyamgojela.
“Ngemuva kokuphika kukaNzama ukuthi waba nomhlangano noSithole kwavunyelwana ngokuthi amiswe emsebenzini, abameli bakhe bathumela izincwadi befuna abuyiselwe esikhundleni sakhe. Asihlose kudicilela gama lamuntu phansi ngalolu phenyo kodwa sifuna kwenziwe ubulungiswa,” kusho uMofokeng.
UNzama usezwakalise ukuthi uzizwa engaphephile, impilo yakhe isengcupheni ngenxa yabathile abamcuphele umgogo ngemuva kokuthola ukungcola okwenziwa amakhansela, izikhulu zikamasipala, nabemboni yamatekisi.
Services


text:
SIMPHIWE NDWANDWE
IYAQONGA ingcindezi yokuba kuthathelwe izinyathelo iNkosi yaseMaqadini eMzinyathi ngokugxambukela ezindabeni zebandla iNazareth Baptist Church kwaShembe eBuhleni, okwaholela ekutheni kube khona izinhlangothi ezimbili ezibanga ukuhola leli bandla ezizinze khona eBuhleni naseThembezinhle.
Encwadini ebhalwe nguMvikeli woMphakathi, u-Adv Thuli Madonsela, eqondiswe kuNgqongqoshe woMnyango wokuBusa ngokuBambisana neziNdaba zabaHoli boMdabu, uNksz Nomusa Dube, ebhalwe ngoMeyi 29 kuthiwa akacacise ukuthi kungani ezithela ngabandayo ekuthatheni izinyathelo kulandela isikhalo sokuthi iNkosi uMqoqi Ngcobo (osesithombeni) wasebenzisa amandla akhe obukhosi ngokungafanele.
UMnuz Lennox Mabaso, woMnyango wezabaHoli boMdabu, uthe bebengakayitholi le ncwadi kodwa bayamhlonipha uMvikeli woMphakathi ngakho bazimisele ngokuthi bagcine lolu daba luphakathi kwabo bobabili kuphela.
Le ncwadi inqumela uNksz Dube ugwayi katiki imtshela ukuthi ngoJuni 21 kufanele noma kanjani abe semahhovisi oMvikeli woMphakathi eThekwini ukuze aphekwe ngemibuzo ngokuthi kungani kuze kube manje engakaze azihluphe ngokuthatha isinyathelo ngesikhalo esafakwa ngabaseThe-mbezinhle kuye ngokuziphatha kukaNgcobo nyakenye.
AbaseThembezinhle bafaka isikhalo kuMvikeli woMphakathi ngoMeyi nyakenye bemsola ngoku-sebenzisa amandla akhe obukhosi budedengu eziqokela umholi wakhe amthandayo ngoba kwaku-ngcwatshelwa endaweni yakhe.
Okhulumela abaseThembezinhle, uMnuz Nkululeko Mthetho, uthe ibandla lijabule kakhulu ukuthi u-Adv Madonsela ulusukumele udaba lwabo. Uthe phambilini uMnyango wabachitha ngelokuthi uNgcobo ukhulume njengelungu lebandla ngakho lolu daba kufanele lusingathwe ngaphakathi ebandleni.
Uthe kube khona ukuxhumana okuningi phakathi kwabo noMnyango kuphikiswana ngelokuthi iNkosi uNgcobo yakhetha inkosi, ijutshwe ngubani ukuthi yenze leso simemezelo.
“Ngesikhathi kungcwatshwa uThingo uNgcobo waze wathi mina njengeNkosi yamaQadi ngithi umholi wenu ‘ngusibanibani’. Lokhu kusho ukuthi wayekhuluma egameni lakhe njengenkosi,” kusho uMthethwa.
Ukhale ngokuthi kuningi ukucasha ngesithupha okulokhu kuqhubeka ngasohlangothini lomnyango.
“Thina siyibandla sithi ungqongqoshe akasebenzise umthetho wamakhosi uma uNgcobo enecala, angalindi inkantolo ukuthi imthathele isinqumo. Sibona ukuthi uNgqongqoshe usibukela phansi siyibandla ngoba uyakubalekela ukusebenzisa umthetho owengame-le amakhosi. Uma uNksz Dube ebona ukuthi uNgcobo akanalo icala kufanele achaze ukuthi ukusho ngani,” kusho uMthethwa.
Imizamo yokuthola okhulumela abaseBuhleni ayiphumelelanga.
Services


text:
BONISWA MOHALE
UBUTHUKUTHELE uveva umphakathi wakwa-F, eMlazi, ngesikhathi utshelwa ukuthi inkantolo yeMantshi yaseChatsworth imdedele ngebheyili yamahhala owesilisa obebhekene necala lokuzama ukudlwengula nelokushaya ngenhloso yokulimaza.
Izolo amalungu ekomidi lomphakathi abebhikisha ngaphandle kwenkantolo enengwa yilesinqumo.
Umphakathi ubuhamba nomphenyi wecala naye obelindele ukuthi umsolwa uzovela namhlanje enkantolo kodwa kwathi uma sekumele avele kwathiwa udedelwe.
Esitatimendeni esithunyelwe wuphiko lwezokuxhumana emaphoyiseni aKwaZulu-Natal, kuthiwa umsolwa unikezwe ibheyili yamahhala wase ededelwa enkantolo kanti ngeminye imininingwane kunxuswa izintatheli ukuba zithintane nophiko lwezokushushiswa komphakathi.
UNksz Natasha Ramkisson wezokushushiswa komphakathi uthe uzokwazi ukuluphenya kahle lolu daba namhlanje.
UMnuz Bhekisisa Mbhele owalamulela ummangali ngesikhathi umsolwa ezama ukumdlwengula uthe kuyaxaka ukuthi umthetho waseNingizimu Afrika usebenza kanjani.
“Umuntu sambamba oqotsheni ukuze angadluleli kwabanye manje sitshelwa ukuthi udedelwe mahhala. Asazi ukuthi kungani bengamtshelanga ummangali nomphenyi wecala,” kusho uMbhele.
Uthe umsolwa wayebambe ummangalelwa emkhombe ngommese emfake ehlathini, kwathi uma sekufika yena wazama ukumgwaza yingakho ebesebhekene necala lokushaya ngenhloso yokulimaza.
Ummangali uthe uzizwa engasaphephile ngoba umsolwa ungaphandle.
“Wangibamba ngisendleleni ngiya emsebenzini ngoba nginqamula ehlathini. Ngisebenza eChatsworth ngakho uma ngisuka kwa-G ngihamba ngezinyawo. Sengiyasaba manje ngoba angazi noma uzoqhubeka lapho ayegcine khona yini,” kusho ummangali.
Akuqali ukuthi kudedelwe umuntu obhekene necala lokudlwengula kwazise kuleli sonto kudedelwe i ndoda ebisolwa ngokudlwengula intombazane ekhubazekile.
Services


text:
SANDILE MAKHOBA noFANELESIBONGE BENGU
SEKUSEDUZE ukuthi liphinde libonakale esiteji ilungu lekwaito, iBig NUZ, ebelisabanjwe ngukugula.
USbusiso Khomo, odume ngelika-R Mashesha, uthe abalandeli bakhe abebekhathazekile ngaye bangabe besakhathazeka njengoba eselulama futhi esezobuyela ngokugcwele eqenjini.
Muva nje iBig Nuz emicimbini ibisibonakala namalungu amabili kuphela uMampintsha noDanger ngenxa yokuthi u-R Mashesha ubexinwe ngukugula, esayompontshwa amanzi emaphashini.
Sekuphele cishe izinyanga ezinhlanu u-R Mashesha engabonakali lapho kuhlanganyele khona iBig NUZ.
Uveze izindaba zokuthi usezobuya ngokugcwele kwiBig NUZ ngenkathi Isolezwe limvakashele eMlazi, yize ebebonakala ukuthi kade egula kodwa ubebukeka esebuyela esimeni abekusona esengumqemane.
“Yize bengingabonakali nozakwethu kodwa angikaze ngiyeke ukusebenza njengoba bengiqhubeka nokubhala izingoma futhi bengiba yingxenye yokuhlela eminye imicimbi ye-Afrotainment (okuyinkampani abaqopha ngaphansi kwayo) njengalo obuseNewcastle ngempelasonto,” kusho u-R Mashesha.
Ngesikhathi engabonakali lo mculi kuze kwasabalala ku-Twitter nakwezinye izinkundla zokuxhumana ukuthi useshonile futhi ubulawe yigciwane lengculazi.
“Kusho ukuthi ngisekude ukufa kodwa angisazinaki izinto ezibhalwa ezinkundleni zokuxhumana. Uma ungaphika nazo ungaze uzilengise.”
Lezi zintatheli zichithe naye cishe amahora amathathu eMlazi kwenye yezindawo zokuwasha izimoto lapho khona lo mculi ebeyowasha khona imoto yakhe abezishayelela yona.
Njengoba ubesebuyele ekhaya ukuyohlala nonina ngenxa yokungaphatheki kahle, uthe ngesonto elizayo uzobuyela emzini weBig Nuz ukuze ayoqala ukusebenza nozakwabo.
Uveze ukuthi iBig Nuz izokhipha ngonyaka ozayo futhi ezinye zezingoma sezikhona.
U-DJ Tira, ongumphathi we-Afrotainment, uthe emasontweni amabili azayo uzoqala ukubonakala esiteji u-R Mashesha.
“Kunengoma ekwi-albhamu yami ethi Summer Time acula kuyo u-R Mashesha sizoqopha i-video yayo naye ekhona njengoba eselulama,” kusho uTira.
Services


text:
AbeTaliban basabisa iNdiya
2012-11-22 12:03
Peshawar - Oshayasibhamu beqembu iTaliban sebesabise izwe laseNdiya bathi bazoziphindiselela uma bengabuyisi isidumbu somunye weqembu labo owagwetshwa udilikajele ngonyaka ka-2008, ngemuva kokulahlwa yicala lokuhlasela elenzeka eMumbai, kwashona abantu abangu-166.
Umkhulumeli weTaliban ePakistani u-Ahsanullah Ahsan, utshele abesindaba ze-The Associated Press wathi kumele kubuyiswe isidumbu sikaMohammed Ajmal Kasab, sinikwe umndeni wakhe noma abeTaliban.
Kuthiwa izikhulu zaseNdiya zabulala uKasab isinyenyela, zase zingcwaba isidumbu sakhe ejele abe egqunywe kulo, lona kwabe kunguye kuphela owasinda koshayasibhamu abathathu abahlasela eMumbai.
UKasab wavuma leli cala, ethi iqembu lasePakistan iLashkar-e-Taiba, yilo elahlela ukuhlasela.
Uhulumeni waseNdiya usola ezobuNhloli zasePakistan, athi zazisebenzisana neLashkar-e-Taiba ukuhlela lokhu kuhlasela, iPakistan iyakuphika lokhu.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Liyangena elokufa kowaseMelika obulawe eGoli
2013-01-14 10:03
Johannesburg - Owesifazane wakuleli owabanjwa emi nommese ogcwele igazi, maduzane nesidumbu sesikhulu sikahulumeni waseMelika, uzovela ngaphambi kwenkantolo ngoMsombuluko.
Umufi obesebenza njengochwepheshe wezama-computer, kuhulumeni waseMelika, utholakale ebulewe endlini yakhe eseGoli ngempelasonto.
Ngaphambi kokuthi lona abulawe, wabonakala engena emzini wakhe oseSandton, ehamba nomsolwa, kubika abezindaba ze-Eyewitness News.
Onogada batshele amaphoyisa ukuthi bezwa ukukhala okuqhamuka endlini kamufi, kwathi uma begasela ngaphakathi babhadama lona wesifazane emi eduze kwesidumbu nommese ekukholakala ukuthi wasetshenziswa ukubulala.
Okhulumela inxusa laseMelika kuleli uJack Hillmeyer, uthe amaphoyisa ngaphansi kophiko lweSouth African Police Service, aphenya ngembangela yokubulala esebenzisana namaphoyisa ngaphansi kophiko lwe-US Security Services.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
OKlebe bazovala ikolishi elingumbombayi eSeshego
2013-01-15 16:25
Johannesburg - Ikolishi elingumbombayi elizibiza ngeFurther Education and Training (FET), eselisebenze okungenani iminyaka eyishumi nambili, lizovalwa eSeshego ngasePolokwane, kusho uphiko loKlebe.
Ngokusho kukaBrigadier Hangwani Mulaudzi, umnikazi wekolishi oneminyaka engu-57 ubudala, kanye nonkosikazi wakhe oneminyaka engu-45 ubudala, sebeboshiwe.
Uphenyo ngaleli kolishi luqale ngemuva kokuthi uMnyango wezeMfundo emazingeni aphakeme, uthole imubuzo eminingi evela kubafundi abakade befuna ukwazi ukuthi libhalisile yini.
Amaphoyisa ashaqe isamba semali engu-R69 250, emagcekeni ekolishi, kwathathwa nama-computer.
Igatsha lekolishi eliseSeshego lineminyaka engu-12 laqala ukusebenza kanti igatsha elisePolokwane lona liqale ukusebenza ngonyaka owedlule.
UMulaudzi uthi umnikazi wekolishi uthi isikole sibhalise ngaphansi kwegama elithiSeshego Commercial and Computer College, uthi akucaci ukuthi kwenzeke kanjani ukuthi ikolishi lisebenze isikhathi eside kangaka lingabanjwa.
"Lokhu kuphazamisa kakhulu ngoba kusho ukuthi kunabafundi abaneziqu ezingenamsebenzi."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
BONISWA MOHALE
KUBONWA ngokusa kowesilisa waseMagabheni, KwaZulu-Natal, okuthiwa ukhandwe ngamatshe ngamaphoyisa aseMkhomazi abemsola ngokweba.
Lesi sigameko esishiye umphakathi waseMagabheni ushaqekile senzeke ngoLwesihlanu ngesikhathi uMnuz Mzamo Mutwa (25) elinde umfowabo esitobhini.
Kuthiwa wathathwa ngamaphoyisa amane akhona endaweni, ayehamba ngemoto okungeyona eyomsebenzi amshaya, ayomphosa emfuleni ongezansi kwakubo.
Ngokusho kukaNkk Bonisiwe Mutwa (67) wezwa ngomfana wakwamakhelwane ememeza ethi indodana yakhe iyashaywa.
Kuthe uma ephuma eyobheka, wathuswa yizitini ezigcwele igazi ezazisemhosheni kwathi uma ehlela ngasemfuleni wathola indodana yakhe intanta emanzini amaphoyisa eyibophe ngozankosi.
“Angikaze ngisibone isihluku esinjeyana samaphoyisa. Ngathi ngiwabuza ukuthi ingane yami ishayelwani avele angithuka,” kusho uNkk Mutwa.
Uthe noma ngabe ingane yakhe ibiyenzeni kodwa akahambisani nokuthi ishayelwe ukufa. “Ngisho noma sebemfaka evenini babemgaklaza nje kungathi baphosa isaka. Noma esethi uyavuka uyangibheka bavele bamkhahlele. Angikaze ngibone igazi elingaka selokhu ngazalwa. Ngangilokhu ngibuze njalo ukuthi ishayelwani ingane yami kodwa akekho owayengiphendula babevele bangithuke,” kuqhuba uNkk Mutwa.
Uthe sebevulele amaphoyisa icala ngoba bayawazi wonke futhi abonwa nguye namanye amalungu omphakathi eshaya ingane yakhe.
Amalungu omphakathi angathandanga ukudalulwa athe uMuthwa usolwa ngokweba umsakazo komunye umuzi benabangani bakhe.
Akuqali ukuthi abantu baseMagabheni bazibambele kwazise nyakenye bashisa imizi yabantu abasolwa ngokudayisa iwunga.
Amaphoyisa athe akusilo iqiniso ukuthi uMutwa ushaywe yiwo kodwa asola umphakathi ngokumshaya ngoba umsola ngokugqekeza.
Athe uphenyo luyaqhubeka.
Services


text:
UMogoeng ufuna impendulo ngoluthinta uZuma
2012-11-27 12:02
Johannesburg - INhloko yamaJaji uMogoeng Mogoeng uthe ucela kuthi kushaya umhlaka-7 Disemba ebe eseyitholile impendulo evela eqenjini i-African National Congress mayela nodaba oluthinta ukuthi kubanjwe inkulumompikiswano ngoMengameli uJacob Zuma, amaqembu aphikisayo athi awasamethembi.
UMogoeng utshele umkhulumeli wePhalamende uMax Sisulu noSotswebhu uMathole Motshekga, kusho iphephandaba iBeeld.
Lokhu kuza ngemuva kokuthi umholi weDemocratic Alliance ePhalamende uLindiwe Mazibuko, efake isicelo sokwedlulisa isinqumo senkantolo, eyathi angeke iphoqe i-ANC ukuthi iyibambe nini le nkulumompikiswano.
Ijaji eNkantolo eNkulu eKapa uDennis Davis wavuna i-ANC eyathi akujahekile kubanjwe inkulumompikiswano.
UMotshekga wakhuluma wathi iqembu alinqabile ukubamba inkulumompikiswano wathi okwamanje ziningi izinto iPhalamende elimatasa ngazo.
Esitatimndeni esahanjiswa kuMogoeng ngoMsombuluko, uMazibuko wagxeka uMotshekga wathi ukwenza kwakhe kuphambene noMthethosisekelo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
MLUNGISI GUMEDE
UMENGAMELI we-IFP iNkosi Mangosuthu Buthelezi uthi isithanda ukumuma emphinjeni indaba yokucushwa kocingo lwakhe lukamakhalekhukhwini ngenhloso yokulalela izinkulumo zakhe.
Ekhuluma emhlanganweni wakamuva we-IFP Women’s Brigade eThekwini, uButhelezi uthe iyamkhathaza indaba yokucushwa kocingo lwakhe ngabezobuNhloli kuleli.
UButhelezi uthe ufuna ukukubeka kucace ukuthi uyohlale emeseka uhulumeni uma enzela abantu izinto ezifanele.
“Yebo ngingumholi weqembu eliphikisayo kodwa ngingakuqinisekisa ukuthi anginazo izinhloso ezingezinhle ezingenza ukuthi kuze kucushwe izingcingo zami,” usho kanje.
Uthe imithombo engaphakathi kwezobuNhloli imtshele ukuthi ucingo lwakhe lucushiwe kuze kube yimanje, njengoba kwakwenziwe ngisho ngaphambi kuka-1994.
UButhelezi uthe akasazi isizathu esenza ukuthi kucushwe ucingo lwakhe, wathi umsebenzi wezimpimpi ubungaba lula kakhulu ukuba usanocingo lwasendlini, wengeza ngokuthi wayenocingo lwasendlini ngesikhathi esenguNgqongqoshe wezangaPhakathi kuleli.
Uthe uyakholwa ukuthi uNgqongqoshe wezobuNhloli, uMnuz Siyabonga Cwele, useke walucubungula lolu daba noMengameli wezwe uMnuz Jacob Zuma.
“Ukucushwa kocingo lwami kwaqala ngesikhathi sikaMengameli uMnuz Thabo Mbeki. Ngikhumbula ngisanguNgqongqoshe wezaseKhaya ngaze ngathunyelelwa isipoki uMnuz Billy Masetla kwathiwa akazoba nguMqondisi-jikelele eMnyangweni wami ngoba kwakumele angigade ukuthi ngenzani,” usho kanje.
UButhelezi uthe lesi senzo sabezobuNhloli simkhumbuza ngesikhathi sobandlululo.
“Ngikhumbula ngelinye ilanga sizixoxela ngocingo nabaNtwana baseNdlunkulu kusabusa iSilo uBhekuzulu, wathi omunye uMntwana asingakhulumi kakhulu ngoba mhlawumbe kukhona abasilalele. Kwaphendula lowo owake waba uNdunankulu wakuleli ngesikhathi sobandlululo uDkt Hendrik Verwoed wathi akasilalele, saxakeka ukuthi uphendula kanjani uma engezwa ukuthi besithini,” usho kanje.
Akusiyena usopolitiki wokuqala uButhelezi ukuthi akhale ngokucushwa kocingo lwakhe njengoba nalowo obenguMkhuzi wamaPhoyisa uBheki Cele naye eke wabika ukuthi ucingo lwakhe lucushiwe.
Services


text:
SIMPHIWE NDWANDWE
ZIME kwangqingetshe izingxoxo zamaholo phakathi kwezinyunyana zabasebenzi bakahulumeni nethimba elimele uhulumeni ezingxoxweni.
NgoLwesihlanu olwedlule zishukashukane kwaze kwasa emnyango kungekho efuna ukugoba uphondo phakathi kwalezi zinhlangothi esekusele nje amanenjana ukuthi zifike kulokho okungadala ukuzwana.
UMnuz Nkosana Dolopi, ohola ithimba le-Cosatu, uthe kume nse ukuxoxa njengamanje kwazise uhulumeni useshaya phansi ngonyawo ngokuqhamuka nesiphakamiso esisha esizokwemukelwa ngabasebenzi.
Uthe uhulumeni njengamanje usafake amazipho kulokho okudala okungu-6.5% wokwenyusa imiholo ekubeni izinyunyana zifuna u-8%. Uhulumeni ubeka etafuleni u-R900 okuyisibonelelo sezindlu yize izinyunyana zona zikhala ngo-R1 500.
Uthe bafuna ukuthi kusayindwe isivumelwano esizodonsa unyaka bese siphinde siyavuselelwa kodwa-ke uhulumeni uthi ufuna sivuselelwe ngemuva kweminyaka emithathu.
Uma kugcina kuye ngokufuna kukahulumeni kusho ukuthi azikho izingxoxo zamaholo eziyoba khona kuze kudlule iminyaka emithathu.
“Siqale ukuxoxa ngoLwesine kwaze kwaba nguLwesihlanu ekuseni ngezithuba zehora lokuqala sidingida lolu daba kodwa uhulumeni engagudluki kulokhu akubeka etafuleni. Sehlulekile ukubonisana nohulumeni ngalolu daba,” kusho uDolopi.
Uthe sebelinde ukuzwa kubasebenzi bakahulumeni ukuthi bafuna kwenziweni ngalolu daba njengoba uhulumeni usucacisile ukuthi ngeke usabeka okunye phansi.
Services


text:
Kuzokhishwa iziboshwa ngoshwele
2012-12-25 10:08
Johannesburg - Iziboshwa ezine ezanikezwa udilikajele ngesikhathi zigwetshwa, zizokhishwa ngoshwele, kusho uMnyango wezokuHlunyeleliswa kweziMilo.
"Lezi ziboshwa zizogadwa ngeso elibukhali, okubalwa nendlela ezisebenzisayo ngayo ubuchwepheshe," kusho okhulumela uMnyango uJames
Smalberger esitatimendeni.
Uthe uPetrus Legong, Riku Nortje, Zuko Nato noBennett
Mzoko bazokhishwa ngoshwele, kuthi uCornelius Johannes van Wyk athole ushwele wosuku kusukela ngoJanuwari 1.
Ushwele wosuku uchaza ukuthi isiboshwa singaphuma emini ejele kepha sibuye ebusuku.
Uthe uNgqongqoshe woMnyango uSibusiso Ndebele ukuphasisile lokhu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
SIMPHIWE NGUBANE
KUBE muncu ezinganeni ezihlala nemindeni yazo emijondolo eku Kennedy Road ngesikhathi zishelwa iyona yonke impahla yesikole kusha imojondolo kule ndawo nokuphoqe ukuthi zingakwazi ukuqala esikoleni izolo njengoba bezivulwa. Umfaniswano obese ulungisiwe, izincwadi zesikole ngisho nomazisi babazali konke kuphenduke umlotha.
Abantu basale nabebekugqokile ngenxa yomlilo oqalwe yizintambo zikagesi emjondolo owodwa kokheleka neminye engu-22.
Isolezwe lifike kuleya ndawo abafundi obekumele ngabe basezikoleni behleli emnyango bengazi nokuthi bazodlani.
Abekho abashonile noma abalimele kulesi sigameko. UNgqongqoshe wezeZindlu KwaZulu-Natal, uMnuz Ravi Pillay neMeya yeTheku uMnuz James Nxumalo nezikhulu zikamasipala bazifikele kule ndawo ukuzohlola umonakalo bekhalisana nabalinyalelwe yimpahla.
Yize le mijondolo ishe ngeSonto kodwa izolo bekusashunqa kwezinye izindawo, abantu bemi izixongololo, abanye beqoqa izinkethe belungiselela ukwakha kabusha.
UNksz Buyi Makhoba (26), uthi ubeseShowe eyongcwaba isihlobo sakhe ngesikhathi ethola ucingo obelumazisa ukuthi kuphelile ngendlu yakhe. Ushelwe ikhompyutha, ifriji, ithelevishini, umbhede amakhabethe ngisho isitifiketi sikaMatric imbala konke okube wumlotha.
“Lungene ucingo ngisemgqeni wabantu abebeklelele ukuyobona u-anti okokugcina ebhokisini. Ngivele ngaphelelwa amandla bengazisa ukuthi ayisekho indlu yami,” kusho uNksz Makhoba eshaqekile.
Unina wezingane ezine uNksz Nomonde Banga uthi akazi ukuthi uzothathani ahlanganise nani ukuze athengele izingane zakhe ezimbili izincwadi nenyunifomu okungqongqiswe wumlilo.
“Sisele nesikugqokile asazi ukuthi sizolala sidleni. Amakhaza aphelele kithina sihlezi emnyango sigade othayela bethu ubusuku bonke,” kubalisa uNksz Banga.
UMnuz Mthokozisi Rhadebe, umnikazi wendlu lapho kuqale khona umlilo, uthe naye ubone sekusha izintambo zikagesi ingasekho into angayenza ngoba bese kokheleleke indlu yonke. Uthe ubesanda kubuya edolobheni eyothengela izingane umfaniswano wesikole nokunye konke okucekeleleke phansi.
“Umlilo uqalwe wugesi. Ngithe ngiqalaza ubusugijima indlu yonke. Ngisale nebengikugqokile. Kushe ngisho umazisi wami, izimpahla zokugqoka nezasendlini,” kusho uRhadebe.
Amanye amalungu omphakathi abesethole ithuba lokwenza ibhizinisi njengoba ebeseqoqa izinsimbi nothayela abasale kusha eyodayisa e-scrap yard.
Services


text:
Ufunwa uthuli osolwa ngokudlwengula
2012-06-19 07:49
Pietermaritzburg - Amaphoyisa acela noma ngabe ngubani ongaba nolwazi aphose itshe esivivaneni ngokuthungathwa kukaWonderboy Myeni, ofunwa ngohide lwamacala okudlwengula.
UMyeni, 36, usebenzisa amagama amaningi azibiza ngawo okubalwa elikaNjabulo Swazi noBongani Mkhasibe.
Amaphoyisa anxusa noma ngabe ngubani onolwazi ngoMyeni athinte umphenyi kuleli cala uDetective Warrant Officer Thamsanqa
Richard Duma ku-033 398 9768 noma kumakhalekhukhwini wakhe ku-084 074 6369.
- Landela
IzindabaNews24 kuTwitter
- The Witness


text:
SIZWE BLOSE
UYAQHUBEKA nokugila izimanga endimeni yomculo uZahara owathusa abaningi nge-albhamu yakhe yokuqala uLoliwe eyathusa iNingizimu Afrika yonke ngokudayisa iphele ezitolo kuze kudingeke ukuthi kufakwe esinye isitokwe.
IDVD yakhe enesonto nje iphumile seyidayise iDouble Platinum. Lokhu kuvezwe yisikhulu sakwa-EMI uTyson Qoma. I-EMI isebenzisana nenkampani kaZahara ephethwe uDJ Sbu Leope noThembinkosi Ncinza, iTS Records.
UTyson uthe kucace ngendlela izitolo ebeziyithenga ngayo leDVD ukuthi nabantu izobahlanyisa. “Izitolo eziningi zenze ama-oda ingakophumi nakuphuma, ngoMsombuluko ingene ezitolo abanikazi bazo besebesithinta besazisa ukuthi iyahamba iDVD,” kusho uTyson.
Uthe njengamanje sekudayiswe ama-DVD adlulile ku-40 000 kanti kuyacaca ukuthi izodayisa njenge-CD yayo lentokazi. UZahara oqokwe kathathu kumaSatma uzohambela iNingizimu Afrika yonke azisa abantu ngayo leDVD.
Services


text:
BONGIWE ZUMA
AMABHIZINISI ewonke jikelele ngeke wacabanga ukuthi kukhona umuntu wesifazane ongakhetha ukufuya izingulube kunokujika nesitulo ehhovisi lakhe akhombe ngophakathi.
Izingulube zithathwa njengento engcola okudlula zonke izilwane ezikhona nokwenza babe mbalwa kakhulu abantu abazifuyile.
UNkk Anna Phosa ongusomabhizinisi wesifazane okunguyena yedwa oyimbokodo enepulazi lezingulube eGoli, wamangaza abaningi ngesikhathi efikelwa umcabango wokuqala ibhizinisi lezingulube.
Lo somabhizinisi owaqala ngezingulube ezine ngo-2004, kodwa manje esezingaphezulu kuka-2 000 wayengazitsheli ukuthi ibhizinisi lakhe lingachuma ngale ndlela.
Uthando lokuba ngusomabhizinisi lwamgqugquzela ukuba ahambe engqongqoza emnyangweni eyahlukene kuze athole ulwazi namasu angamsiza ukukhulisa leli bhizinisi lakhe.
Uthi ngonyaka ka-2005 waqala wabona umehluko likhula kancane ibhizinisi lakhe nokwaphinde kwamkhuthaza kakhulu ukuklonyeliswa ngendondo yokuba ngowesifazane okuleli bhizinisi, kwathi ngo-2006 wahlomula ngeGauteng Farmer Of The Year Award.
“Ngazibona ukuthi sengingenile kulo mkhakha futhi nomsebenzi engiwenzayo uyabonakala.Yize ngenza kahle kodwa ngisazimisele ngokukhula kuleli bhizinisi ngikwazi nokuheha abanye besifazane kwazise eGoli ngisengedwa kulo msebenzi,” kusho uNkk Phosa.
Ibhizinisi lakhe selikhule kangangokuba seliphakela nezitolo ezinkulu kuleli okubalwa noPick n Pay athi uqale ukuwudayisela izingulube eziyishumi ngo-2008.
Muva nje usewudayisela izingulube eziyikhulu njalo ngesonto okungenye yezinto ezimkhulisela leli bhizinisi.
Uphinde wakuveza nokuthiwathola umfundaze ngo-2009 wokuyofunda kabanzi e-Denmark ngokuphathwa kwaleli bhizinisi kanjalo nokukhuliswa kwazo izingulube.
Services


text:
Ezinye izindaba...
Ezemidlalo...
Lowo owayengumdlali weMamelodi Sundowns, uSolomon Okpako, usevumelene neSantos kanti maduzane kulindeleke asayine isivumelwane naleli qembu elidlala kuFirst Division.
Umdlali omusha weMan United, u-Angel di Maria, usedalule ukuthi kwakungesona isifiso sakhe sokuba ashiye iReal Madrid, uthi leli qembu laqamba amanga lathi ufuna ukuhamba.
Umqeqeshi uStuart Baxter uthi isebenza ngendlela emangalisayo eyokubeka uReneilwe Letsholonyane noGeorge Maluleka esiswini seKaizer Chiefs.


text:
Izingane Zoma zize neseka uZuma
2012-11-02 10:32
Johannesburg - Iqembu likamaskandi labesifazane, Izingane Zoma, nelingafihli ukuthi lihamba noMengameli Jacob Zuma, lizokhipha i-albhamu eseka ihlandla lesibili lalo mholi, esihloko sithi Dark or
Blue JZ Second Term.
Le albhamu izotholakala ezitolo ngoLwesihlanu oluzayo, kubika iSowetan.
Leli qembu elalithwele ngeqoma uZuma ngesikhathi kubhekwe okhethweni luka-2008, lithi nakanjani uzophinde aqokelwe kulesi sikhundla sokuhola i-ANC, bethanda bengathandi abantu.
"Isihloko se-albhamu sigeqa amagula," kusho uShobeni Khuzwayo, nonguprojusa waleli qembu.
"Sibhekise kulabo abasanokungabaza ukuthi uZuma uzophinde akhethwe futhi.
"Amaculo ethu amaningi aba ngezinto esiziphuphayo, yingakho ziphumelela nje," esho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
SIMPHIWE NDWANDWE ne-SAPA
SICHAZWE njengehlaya isiphakamiso samaholo sikaNgqongqoshe wezemiSebenzi yoMphakathi nokuPhatha, uNksz Lindiwe Sisulu, asenze ePitoli kwabezindaba.
UNksz wenze isiphakamiso emva kokufika kwangqingetshe kwezingxoxo ngesonto eledlule.
Umemezele ukuthi uhulumeni uzimisele ngokunyusa amaholo abasebenzi ngo-9% kodwa akangabe esahlaziya ukuthi eqinisweni u-6.5% uzokwenyusa amaholo abasebenzi bese kuthi u-2.5 kube ngowokwenyusa imihlomulo.
UMnuz Nkosana Dolopi, okhulumela iCosatu ezingxoxweni, utshele Isolezwe ukuthi kufana nokuthi akakakhulumi lutho ngoba usame kulokho, wathi abakwaziyo wukuthiuNksz Sisulu uzama ukudida abantu uma ebeka sengathi benyuse ngo-9% amaholo.
Abasebenzi bafuna ukuthi amaholo abantu bonke abasebenzela uhulumeni anyuswe ngo-8% bese kuphinde kunyuswa eyezindlu ngo-R1 500.
UNksz Sisulu uphinde wanxusa ukuthi abezinyunyana babuyele etafuleni ukuze kukhulunywe ngalolu daba.
Uthe isiyonke imali uNksz Sisulu athe izosetshenziswa nguhulumeni uma ekhuphula amaholo nemihlomulo ingu-R30 billion. Le mali isingaphezulu ngo-R8.1 billion emalini eyayibekwe eceleni ukuthi kwenyuselwe ngawo abasebenzi imiholo.
Esitatimendeni esikhishwe yi-National Education, Health and Allied Workers’ Union (Nehawu) kuthiwe uNksz Sisulu bekufanele ayokhuluma nekomidi elilalele izingxoxo kunokuba ayokhuluma nabezindaba.
Isemukele isicelo sikaNgqongqoshe sokuba kubuyelwe ezingxoxweni.
UDolopi uthe basakhuluma nezinyunyana ezingamalungu kweCosatu ukuzwa ukuthi abasebenzi bona bafuna kwenzekeni kulolu daba.
Services


text:
SIMPHIWE NGUBANE
IPHOYISA elalithunywe ukuthi lilande imoto kowayengumdlali weqembu lebhola lombhoxo obhekene namacala okubulala uJoseph Phindile Ntshongwana (osesithombeni) litshele iNkantolo eNkulu yaseThekwini izolo ukuthi umsolwa walitshela ukuthi uchitha isikhathi esiningi efunda izincwadi zeNkosi uShaka ngoba uthanda isibindi sayo.
UWarrant Officer Lucky Mathe, oneminyaka engu-27 eyiphoyisa, uthe wayekade ethunywe wumngani wakhe osenkampanini yakwa-Avis ukuthi aye eYellowwood Park ngoMashi 24, 2011 ayolanda imoto eyayisiphelelwe yisikhathi ibolekwe wuNtshongwana. Uthe wayifica inegazi lomuntu ngaphakathi ezihlalweni nasesicabheni somshayeli.
UMathe uthe wathuka kwabanda amathumbu ngesikhathi echazelwa wuNtshongwana ukuthi uShaka wayengagcini ngokukhalipha nje kodwa wayenesibindi ukwedlula wonke amanye amakhosi kangangoba wahlinza owesifazane owayezithwele efuna ukubona ingane ukuthi ihlezi kanjani esibelethweni.
“Ngambuza ukuthi usenzani manje ngoba akasayidlali i-rugby wathi uchitha isikhathi esiningi efunda izincwadi zeNkosi uShaka. Ngabe sengimbuza ukuthi kwenziwa yini lokho ngoba yena ungumXhosa kanti uShaka kwakuyinkosi yamaZulu. Wabe esethi nguShaka kuphela inkosi eyayinesibindi eyakwazi ukuqaqa umuntu wesifazane isisu ifuna ukubona ingane,” kuchaza uMathe. UMathe ubecacisela ummeli kaNtshongwana u-Adcocate Themba Mjoli ukuthi bake babonana nomsolwa ezolanda imoto. UMjoli uthe utshelwe wummangalelwa ukuthi akazani noMathe futhi akakhumbuli ehlangana naye beze behamba bobabili bebuyisela imoto eyayibolekwe kwa-Avis.
Umsolwa usolwa ngokubulala uMnuz Thembelenkosini Cebekhulu ngoMashi 20 nyakenye, Mnuz Paulos Hlongwa emva kwezinsuku ezimbili, Mnuz Simon Ngidi nendoda igama layo elingaziwa bonke okwatholwa izidumbu zabo zingenamakhanda zihlahlelwe ngembazo.
Usolwa nangokuthumba adlwengule ephindelela ngaphandle kwekhondomu owesifazane owayeneminyaka engu-25 ngoNovemba 28, 2010 okuthiwa wamvalela izinsuku ezintathu emsabisa ngokumbulala ethi wakhipha isisu emva kokuthi esethelele ingane yakhe ngengculazi.
Ummeli kaNtshongwana naye umsolwa bavume bangaphikisana ngophenyo nobufakazi obethulwe ngofakazi ngalamacala okubulala kodwa bacela inkantolo ukuthi iphinde ibize ofakazi abathile ngenxa yokuthi kwakunamaphepha ababenganikwanga wona ngesikhathi bephekwa ngemibuzo.
Kuvele nokuthi uNtshongwana esebuyisela imoto watshela uMathe ukuthi igazi elalisemotweni ngelabantu ayebalayishile abalimala engozini yemoto nebhasi.
Ephekwa ngemibuzo uMathe uthe wayengazi ukuthi uNtshongwana nguyena lo othinteka emacaleni okujuqa abantu ngembazo wathi ukube wayazi ngabe wambopha.
“Ngangiye laphaya ngithunywe umngani wami ukuthi ngimlandele imoto. Yingakho esitatimendeni samaphoyisa engasenza ngingabhalanga ngegazi engalithola emotweni ngoba ngaleso sikhathi ngabona ukuthi akubalulekile ukwenza lokhu,” kusho uMathe.
UMjoli uthe ubufakazi bukaMathe buyashayisana wathi kunokwenzeka ukuthi utshelwe wumphenyi wecala noma wumshushisi ukuthi akathini enkantolo.
Icala liyaqhubeka namhlanje.
Services


text:
IMOTO: GT-R 2012 Model Year
NGESIKHATHI sibikezela ngokuza kwale moto eNingizimu Afrika ngasekuqaleni konyaka, sakubeka kwacaca ukuthi angeke ibe “unami nginaye”. INissan GT-R ibiza ngaphezulu kwesigidi. Ngesikhathi ngitshela izinsizwa esiphila nazo ngenani lale moto kwaba nokuhhumuzela abanye bethi ungaze ukhiphe imali engaka nge Nissan nje ngoba kwenze njani. Mina bekungelula ukuthi ngiphendule kodwa kwa-Nissan impendulo yabo ibe lula ngoba bathi le GT-R inamandla angu 397kW, baphinde balehlisa izinga lokusebenzisa u-petrol kanjalo nesisi esingcolile esikhiqizwa yimoto basehlisile.
Zonke izinhlobo zayo ziphuma nekhamera ngemuva.
Iyimoto yomjaho enazo zonke izinto ozithola ezimotweni zejubane ongeke wazithola ezimotweni ezijwayelekile.
Olunye ushintsho abalwenzile lusenjinini, u-chassis kanye nakwi- transmission.
Le GT-R ithatha izimoto zomjaho ezakhelwe ijubane izibeke kwelinye izinga.
Yakhiwe ngendlela yokuthi ibambelele emgwaqeni nabashayeli bayamukela ngezandla ezimhlophe.
Akuzoba iNingizimu Afrika kuphela ethola leli bhanoyi laphansi, kodwa i-England neJapan okungamazwe ahlonishwayo nawo ahlomulile ngayo kodwa bona bazothola lena ebizwa nge-“TRACK PACK” ekahle kakhulu kwi- Spec_V model kodwa nayo okusuke kuseyi GT-R kodwa edle ngokuba ncanyana futhi ilayisha abantu ababili.
Indlela esebenzisa ngayo u-petrol ithe ukwehla uma kuqhathaniswa nendala ebidla amalitha angu 12 ngo 100km, njengoba lena entsha isebenzisa amalitha angu 11.8 ngebanga elifanayo.
AKUMANDLA KUYAFIWA
Amandla enjini anyukile esuka ku 390kW bawabeka ku 397kW kwase kuthi itorque nayo balinyusa izinga layo isuka ku 612Nm bayibeka ku 628Nm.
Ngaphambili ohlangothini lomshayeli bazinike isikhathi ukuyenza base benza nesiqiniseko sokuthi zonke izinto bazenza ziqondane nomshayeli wena owabona izimoto zakwa-Alfa Romeo.
U-dashboard ukhanya bha ngombala oluhlaza okwesibhakabhaka okhanyisa yonke imoto.
Zonke izinhlobo ziphuma nekhamera yangemuva esiza umshayeli ukuthi akwazi ukubona konke okwenzekayo ngemuva kwemoto.
Ziningi izinto ezidle imali ngendlela engacacile kule GT-R njenge-radio yakhona owuhlobo olusha lwe Bose® Precision engatholakali lapha eNingizimu Afrika.
AMANANI
2012 GT-R Premium Edition R1,347,000
2012 GT-R Black Edition R1,397,000
Services


text:
Kushone ingane kubungazwa uNcibijane
2013-01-01 14:00
Manila - Umfanyana oneminyaka emine ubudala ushonile kwathi abanye abantu abangaphezu kuka-200 balimala ngesikhathi kuqhunyiswa ukhilikithi nezibhamu kubungazwa uNcibijane ePhilippines, kusho izikhulu.
Umfanyana ushaywe yinhlamvu ephaphalazile, lokhu kwenzeke esekhaya kubo eMandaluyong City, eManila, kusho okhulumela amaphoyisa uJesus Visagre.
Bangu -18 abantu abadubulekile, kusho umbiko wamaphoyisa.
Intombazanyana eneminyaka eyisikhombisa ubudala isesimweni esibucayi kulandela ukuthi idubuleke ekhanda, kusho uNobhala eMnyangweni wezeMpilo u-Enrique Ona.
U-Ona uthi sebengu-405 abantu abalinyazwe ngokhilikithi kusukela mhlaka-21 Disemba.
"Kumele kubukelwe kwamanye amazwe ukuthi enzenjani wona ukugwema izingozi zikakhilikithi. Kumele kuqine nemithetho ngokuthengwa nokuqhunyiswa kwawo,” kusho u-Ona.
– Landela Izindaba News24 kuTwitter
(@IzindabaNews24).


text:
OBEYILUNGU leCope, uNkk Nosimo Balindela, usehlubukele kwiDA.
“Sijabule ukwamukela uNkk Balindlela,” kusho umholi weDA, uNkk Helen Zille, esitatimendeni asithumelele abezindaba izolo.
UNkk Balindlela wesulile kwiCope nakwiNational Assembly.
Ugcwalise ifomu yobulungu ayamukele kumholi weDA, e-Eastern Cape, uMnuz Athol Trollip.
UNkk Zille uthe waqala ukumazi uNkk Balindela eminyakeni eminingi edlule, uyabazi ubuqotho bakhe.
Uthe baningi abantu baseNingizimu Afrika abanjengoNkk Balindlela, asebekhathele wuqhekeko.
Uchaze isinyathelo sikaNkk Balindela njengesomuntu ophokophelele inqubekela phambili.
UNkk Balindlela waqokwa njengoNdunankulu wase-Eastern Cape eseyilungu le-ANC kusukela ngo-2004 kuya ku-2008 ngaphambi kokuba ayekiswe yiqembu.
Kuthiwa wezwa nje ngamahlebezi esohambweni eChina ukuthi uma ebuya uyaxoshwa.
UNkk Balindlela wabe esejoyina iCope eyasungulwa ngabahlubuke kwi-ANC ngesikhathi kusuka uMnuz Thabo Mbeki esikhundleni sokuba nguMengameli.
Services


text:
Ohola impesheni kwelokudlwengula
2013-01-29 16:24
Johannesburg - Ikhehla elineminyaka engu-69 ubudala, livele ngaphambi kweNkantolo yeMantshi yaseMankweng, mayelana nokudlwengulwa kowesifazane okhubazekile.
Lokhu kuvezwe ngamaphoyisa aseLimpopo, ngoLwesibili.
UJohn Molepo, waseGa-Molepo, eMaripathekong, ubhekene necala lokudlwengula intombazane eneminyaka engu-18 ubudala, engakwazi ukukhuluma.
Ngokusho kukaConstable Moses Molepo, umsolwa uzobuyela ngaphambi kweNkantolo mhlaka-5 Febhuwari.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
BONISWA MOHALE
IZIHLATHI zizovakashela izindlebe kubathandi bomdlalo owuchungechunge odlala ku-SABC 2 uMuvhango kulandela ukumenyezelwa kokuthi uzobuya ngezinkani u-KK Mulaudzi, okuyindawo elingiswa nguMcDonald Ndou.
Akucaci noma le nsizwa eshubisa isimo kuMuvhango izobuya iyisipoki noma kuzothiwa ayizange ife njengoba yahamba kuthiwa idutshulwe ngabaphangi ababeyithumbile.
Kulo mdlalo uKK ungusomabhizinisi ongenza noma yini ukuhlala esesicongweni futhi ongesabi ukugudluza abasendleleni yakhe.
Esitatimendeni esithunyelwe ngabakwaSABC 2 bathe ababukeli mabalindele izindaba ezizoshubisa uMuvhango ngoLwesine luka-Julayi 5.
Kuthiwa kuzofika owesifazane onguFhulufhelo ozobe elahlekile engaziwa muntu eGoli.
Ufika ephethe isikhwama esincane esinezithombe zakudala kanti uhambe ebuza abantu ukuthi ngabe bayayazi yini le ndoda esezithombeni.
UFhulufhelo uzofuna umfowabo uMatodzi owahamba eVenda eminyakeni engu-10 eyedlule ezofuna umsebenzi eGoli.
Kuthiwa uFhulufhelo uzohlangana noKhathu umfowabo kaKK njengoba ethi uneminingwane ethile ngokufa kwale nsizwa.
Akwaziwa ukuthi zithini lezi zindaba kodwa zizojika izinto.
Abalandeli balo mdlalo bayazi ukuthi akuhambi kahle enkampanini kaKK, iMasase njengoba iMukwevho Holdings ingafuna ukuvuselela inkontileka yokusebenzisana.
UKhathu uzimisele ukuthatha imali yomshwalense kaKK akhokhe ngayo izikweletu zebhizinisi.
Ngabe izindaba ezintsha ngoKK zizoshintsha lezi zinhlelo? Ngabe umshwalense kaKK usazokhokha?
Yonke le mibuzo izophenduleka ngesonto elizayo.
UMuvhango udlala ngoMsombuluko kuya kuLwesine, ngo-9 ebusuku, kuSABC 2.
Services


text:
FANELESIBONGE BENGU
UMCULI osezakhele udumo ngokucula eqenjini labesifazane bodwa, iDa Babes, osanda kwenzelwa umemulo uthi akukho okuzoshintsha njengoba esazoqhubeka nokuhamba uMkhosi woMhlanga njengenhlalayenza.
UNcupha Mzimela (21) uthe nakulo nyaka uzowuhambela uMkhosi woMhlanga aqala ukuwuhambela eneminyaka eyisishiyagalombili.
UNcupha oyilungu leDa Babes ehlanganiswe nguye, Nonhlanhla “Nhloh” Masinga, Zama “S’faca” Jali noNqobile “Stretch” Mlaba, uthe uyoze ashade esaqhubeka nokuhambela uMkhosi woMhlanga oba sesigodlweni seSilo SamaBandla, eNyokeni, KwaNongoma, ngoSepthemba.
“Ngaphambi komshado angiziboni ngiyeka ukuhamba uMhlanga. Lesi yisinqumo engasithatha mina hhayi ukuthi mhlawumbe nginabazali abanomthetho. Ngikholelwa ekutheni umzimba yithempeli likaNkulunkulu ngakho awuwuphathi budlabha,” kusho uNcupha othe akekho owesilisa ahlekisana naye okwamanje.
UNcupha uthe akazikalele isikhathi afisa ukushada ngaso ngoba umshado “uyisibusiso sikaNkulunkulu” inqobo nje uma esemtholile umaqondana.
Lo mculi obuye abe ngumkhangisi weluleke amantombazane ngokuthi kumele ayazi into ayifunayo empilweni bese esebenzela ekutheni lelo phupho lifezeke.
“Mina nje ngiyayazi into engiyifunayo empilweni futhi akekho engincike kuye. Abaningi bathi uma uphumelela ungumuntu wesifazane yingoba mhlawumbe ujola nesikhulu kanti kimi akunjalo. Ngingamane ngihlale ekhaya kunokuthi ngenze kanjalo. Kumele uzimisele futhi ube nokuzethemba, lapho-ke konke kuzolandela.
“Okunye okubalulekile wukuthi kumele uhloniphe umzimba wakho ungumuntu wesifazane ungalokhu uwuphatha isinoma yikanjani ngoba lokho kungakudalela izifo bese impilo yakho iba mfishane,” kusho uNcupha.
Uveze ukuthi i-albhamu yabo entsha enezingoma ezifana nethi AmaMoods abayenze noSir Bubzin, Ngisey’ntweni, Uzongenzani nezinye sekusele kancane ukuthi iphume.
“Siya eGoli lapho sizofika khona siqophe ne-video. Abantu ababekezele iyeza,” kusho yena.
Services


text:
UMorsi ubeke usuku lokhetho
2013-02-22 14:02
Cairo - UMengameli wase-Egypt uMohammed Morsi usephakamise ukuthi kubanjwe ukhetho lokuqoka isiShayamthetho ngo-Ephreli.
Ukusho lokhu ngemizamo yokuthulisa udlambedlu oluqhubeka emigwaqeni yezwe.
UMorsi uthembise izwe ukuthi ukhetho luzoba ngo-Ephreli 27, kuthi umzuliswano wokugcina ube ngoJuni.
Kulesi sethembiso, uMorsi uthe isiShayamthetho sobe sesiqala ukusebenza ngoJulayi 6.
Kusukela kwakhishwa ngendluzula uMengameli Hosni Mubarak ngesikhathi kuvukelwa uMbuso ngo-2011, izwe alikaze lizinze.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Kugwazwe umfundi washona
2012-03-21 08:27
Durban - Umfana oneminyaka engu- 15 ubudala ugwazwe washona esikoleni kubangwa iselula, kubika iNewswatch, ngoLwesithathu.
Umfundi kaGrade 8, uSiphesihle Gcwensa, kuthiwa ugwazwe ngomunye umfundi ngaphakathi emagcekeni esikole iClairwood Secondary.
UNgqongqoshe woMnyango wezeMfundo eKZN uSenzo Mchunu uhambele kulesi sikole ukuyokhuluma nabafundi kanye nothisha.
Okhulumela uMnyango uSihle Mlotshwa, uthi esikhathini esingaphansi kwenyanga eyodwa, zingaphezu kwezinhlanu izehlakalo zokugwaza ezenzeke ezikoleni esifundazweni.
"Siyanxusa emphakathini ukuthi usisize, izingane zihatha izikhathi ezizithatha emakhaya," kusho uMlotshwa.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- News 24


text:
Baningi abayeka isikole - Ucwaningo
2012-11-26 16:43
Johannesburg - Izingane eziningi sazeNingizimu Afrika eziseminyakeni yobudala ephakathi kweyisihlanu neyisikhombisa, ziyafunda, lesi sibalo sikhulu kakhulu kunesango-1996, kusho ucwaningo olwenziwe ngabakwaSA Institute of Race Relations (SAIRR).
Ngo-1996 zazimi ku-23% kuphela izingane ezineminyaka emihlanu yobudala, ezabe zifunda, lesi sibalo siqhathaniswe no-81% wangonyaka ka-2011, kusho isitatimende sakwaSAIRR, ngoMsombuluko.
Okungenani baku-50% abaneminyaka yobudala eyisithupha ababefunda ngo-1996, njengamanje isibalo siku-93% kanti abaneminyaka eyisikhombisa bona baku-96%.
Umthetho wakuleli uthi abantwaba abaneminyaka ephakathi kweyisikhombisa kuya kwengu-15 ubudala, baphoqelekile ukuthi bafunde isikole.
Ucwaningo luthole ukuthi baningi abaneminyaka engu-19 abashiya isikole bengakafiki ebangeni leshumi, emanyuvesi nakhona kuthiwa kunesibalo esiphezulu sokushiya abafundi bengakaqedi izifundo zabo.
Umcwaningi kaSAIRR uJonathan Snyman uthe iyakhathaza eyokushiya phakathi kwabafundi, njengoba iNingizimu Afrika iyizwe elinesibalo esiphezulu sabantu abashoda ngamakhono.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
WASHINGTON DC—
Ikomishini ebona ngokuqhutshwa kokhetho iZimbabwe Electoral Commission (ZEC) ithi yehlulekile ukuqala uhlelo lokubhalisa abantu abalelungelo lokuvota ngoLwesine ngenxa yokusilela kwemali.
Uhulumende wayethe uhlelo lolu luzasungulwa mhlaka 3, kodwa iZEC ithi ayenelisanga ukuthumela amaqula ayo ebantwini ngoba ingelamali kanye lezimota zokusebenzisa.
Okwamanje ikomishini le ithi uzulu uvunyelwe ukuyahlola amabizo akhe lokubhalisa emawofisini kamsitheli.
Umsekeli kamgcinisihlalo weZEC uNkosikazi Joyce Kazembe uthi badinga izigidi ezingamatshumi amabili lanye zamadola yokuqhuba loluhlelo.
Umphathintambo wezemali uMnu Tendai Biti uthi lanxa ingakabikhona limali okwamanje, ukhangelele ukuthi ibisitholakele kumaviki ambalwa azayo.
Uluhlu lwabalelungelo lokuvota lona lubikwa lulenkulungwane lenkulungwane zamabizo abantu asebabhubha kudala alokhu engakakhitshwa.
Umgcicinisihlalo womanyano wenhlanganiso ezizimeleyo iNANGO uMnu Effie Dlela Ncube uthi kuyadanisa ukuthi uhulumende wehlulekile ukuqalisa loluhlelo ngokusemthethweni.
Ingxoxo loMnu Effie Dlela Ncube


text:
U-Obama uxwayisa iRwanda ngolwaseDRC
2012-12-19 10:10
Washington - UMengameli waseMelika uBarack Obama ngoLwesibili ucele uMengameli waseRwanda uPaul Kagame ukuba ayeke ukweseka amavukelambuso ezweni laseDRC, kusho iWhite House.
Ikhiphe lesi sitatimende esishubile kulandela ukuba iWashington ifakele unswinyo abaholi ababili beqembu lamavukelambuso i-M23, ngoba besebenzise izingane ekubeni ngamasosha.
Enkulumweni noKagame ngocingo, u-Obama "uthe ukweseka nanoma ingayiphi indlela i-M23 akuhambisani nezifiso iRwanda enazo zokudala uzinzo nokuthula," kusho iWhite House.
U-Obama ubeke kabanzi kuKagame ukubaluleka kokuqeda konke ukwesekwa kwamavukelambuso eDRC, nobekungukugcina isethembiso sakhe asenza.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- AFP


text:
Kuboshwe umshayeli weloli eKZN
2012-09-20 16:21
Durban - Amaphoyisa esifundazweni saKwaZulu-Natal asebophe umshayeli weloli obanjwe eshayela eqise ophuzweni oludakayo ngokuphindwe kasishiyagalombili, kubika abezindaba zeNewswatch.
Umshayeli ubanjwe emgwaqeni onguN2 ngasePark Rynie.
Okhulumela ezemigwaqo uZinhle Mngomezulu uqinisekise ukuboshwa kwalo mshayeli oneminyaka engu-45 ubudala.
"Uhlulekile ukuma ngesikhathi emiswa, amaphoyisa abe esemjaha."
"Ube esema wase ehlolwa, kutholakale ukuthi weqise otshwaleni ngokuphindwe kasishiyagalombili. Ubekwe necala lokushayela budedengu."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Sibusisiwe isandla esiphayo - DJ Sbu
2013-01-30 07:51
Johannesburg - Umculi onguDJ aphinde abe ngumethuli wezinhlelo emsakazweni nakuthelevishini, uDJ Sbu, uthi ubuswa yivangeli lokuthi sibusisiwe isandla esiphayo kunesamukelayo, kubika iSowetan.
USbusiso Leope, onguDJ kuMetro FM, uhambele eKatlehong High School, eKurhuleni, ngoLwesibili nalapho uKutloano Modise aphothula khona u-matric.
UModise, nowaphasa u-matric ngo-2009, wathola umfundaze kuSbusiso Leope Education Foundation ukuba aqhubeke nezifundo zakhe.
Le nhlangano ilekelela ekufundiseni izingane eziqhamuka emakhaya angamile kahle.
"Le nhlangano inhloso yayo ukusiza izingane eziphuma emakhaya adla imbuya ngothi," kusho uDJ Sbu.
UModise, wenza izifundo zeLogistics e-University of Johannesburg, kanti uyagogoda ngoMashi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
UNGQONGQOSHE wezokuThutha kuzwelonke uyaqhubeka nekhwelo lakhe lokunxusa abantu bakuleli ukuba bahloniphe izimpilo zabanye uma beshayela emigwaqeni.
UDkt Sbu Ndebele uthi akumele kuthathwe njengento ejwayelekile ukufa kwabantu abayinkulungwane ezingozini zomgwaqo nyanga zonke.
Uqhuba uthi ezinye zalezi zingozi zisuke zingagwemeka ukube abantu bayazihlonipha izimpilo zabo nezabanye uma beshayela emigwaqeni.
“Siphonsela abantu inselelo ukuba bazibuze ukuthi qhaza lini abalibambayo ekunciphiseni isibalo sezingozi emigwaqweni yakuleli. Sifuna lo nyaka ube esizoqinisa ngawo isandla kulabo abaphendula imigwaqo yethu inkundla yokubulala abantu, ikakhulukazi labo abashayela bedle amponjwana,” kusho uNdebele.
Uthe uMnyango unemikhankaso yokukhulumisana nabantu kuvuselelwe onembeza babo. Uthe uyakuqonda ukuthi babhekene nomqansa wokuguqula indlela engamukelekile abashayeli abaziphatha ngayo emigwaqeni.
“Izingozi eziningi ezenzekayo kuba yilezo ebezingagwemeka ngakho kubalekile ukuba siguqule indlela esicabanga ngayo eNingizimu Afrika ukuze senze isiqiniseko sokuthi siyasinciphisa isibalo sezingozi ezibulala abantu kuleli,” kusho uNdebele
Sekuphenduke insakavukela kuleli ukuthi kube nezingozi ezinyantisa igazi emigwaqweni. NgoMsombuluko kushone abantu abayisishagalombili engozini yetekisi eyenzeke esifundazweni saseMpumalanga. Leli tekisi kuthiwa belisuka eMozambique lilayishe ngokweqile ngabantu abayishumi.
Abezokuthutha esifundazweni eMpumalanga bahlela umhlangano neziphathimandla zaseMozambique zezokuthutha ukuze kudingidwe ukuthi zinganqandwa kanjani lezi zingozi.
Services


text:
INTATHELI YESOLEZWE
Umlilo ucekele phansi imizi ebalelwa ku-76 eSt Francis Bay e-Eastern Cape. Lokhu kushiwo wuMasipala waseKouga izolo.
“Izicishamlilo zibike ukuthi lo mlilo oqale ngeSonto ucekele phansi izindlu eziwu-76. Umlilo ubhebhetheke ngenxa yomoya onamandla,” kusho okhulumela umasipala, uNksz Laura-Leigh Randall.
“Imbangela yomlilo ayikaziwa kodwa uqale ngabo-5. 30 ntambama ngeSonto eRoyal Wharf, okuyizindlu zikanokusho. Njengamanje uphiko lwamaphoyisa iSAPS Forensic Unit luyaphenya ngembangela yawo,” kusho uNksz Randall.
UNksz Randall uthe uNgqongqoshe wezoHulumeni baseKhaya e-Eastern Cape, uMlibo Qoboshiyane, ufikile eSt Francis Bay izolo esithangamini sabezindaba eHumansdorp.
Phakathi kwamabili ngalo iSonto, izicishamlilo zizamile ukucisha ngenhloso yokunqanda amalangabi ukuba angadluleli kweminye imizi.
Abasebenzi bezimo eziphuthumayo nabezicishamlilo basebenze kwaze kwasa belwa nokuqeda lo mlilo kanti baze bathola isikhathi sokubeka phansi uhlangothi ekuseni ngezithuba zawo-4.
Umlilo ubhebhethekiswe yizivunguvungu zomoya obubhilite kule ndawo.
Kufike izimoto ezicisha umlilo eziwu-10 kulendawo zizolwa nokuqeda lo mlilo.
Services


text:
CHARLES KHUZWAYO
NGABE ngukuphela kwesithunzi sezinceku zikaNkulunkulu noma ukuchuma kwekhono umuntu aliphiwe nguMdali elibenza bahlekise?
Sesithanda ukwanda isibalo sosomahlaya abazibiza ngezinceku zikaNkulunkulu, kuqale kwaba nguPastor Mjosty, kwalandela uMfundisi uNtshebe kweza uPastor Mbhobho sekukhona noPastorino odume ngokudansa afequze.
Manje sekukhona nabanye okubalwa kubo iphoyisa lomgwaqo u-Ayanda Msweli ozibiza ngenceku edume ngokwenza iziphrofetho. Ngabe laba bantu abakusabi yini ukuqalekiswa nguMvelinqangi ngoba kunevesi elithi “Ungaliphathi ngeze igama likaNkulunkulu.” Labo somahlaya bayakwazi ukulutha abantu baze bakholwe ukuthi ngempela bayayiphila lento abayishoyo, ngale ndlela yokuthi sekunenqwaba yabefundisi nababhishobhi asebencenga labo somahlaya ukuba bajoyine izinkonzo zabo.
Phela nabo basuke bethathwa ngukuzwa indlela labo somahlaya abashumayela ngayo.
UMjosty uthe yena waqala ukwenza lo mkhuba ngoba ebone kubaba wakhe owayengumfundisi wangempela webandla i-African Gospel Church.
“Wayehlekisa uma eshumayela, ngakho mina ngangithanda ukumlingisa kanti nabantu bazochazeka. Ngenxa yokuthakaselwa ngabantu ngagcina sengiqopha ama-CD, ngigxila kakhulu ezintweni ezenzeka emabandleni kodwa okungakhulunywa ngazo njengokuqembukelana kwamabandla nokubangwa kwezikhundla emasontweni. Mina ngithinta izinto ezisondelene nempilo yabantu kodwa angihlekisi ngoNkulunkulu noma ngeZwi lakhe,” kusho uMjosty othi usethathe isinqumo sokuyeka ukuzibiza ngoPastor.
UMsweli uthe uyikholwa lebandla laseZayoni kodwa angasalikhumbuli igama lalo.
“Akukhona ukuthi ngisuke ngiqonde ukululaza inkolo uma ngenza ihlaya ngezinto ezincike enkolweni. Kahle -hle mina ayikho into engingakwazi ukuhlekisa ngayo ngoba nginekhono. Angiwaphindi amahlaya engaceliwe noma ngiwasho ngezici zabantu. Kunomehluko phakathi kokuhlekisa nokugcwaneka,” kusho uMsweli oseze wakhipha i-CD yamahlaya.
UMfundisi Sabelo Mkhathini okuqeqeshelwe ubufundisi, uthe nasemasontweni akhona amahlaya kodwa ayahambisana yini nesimo nesikhathi.
“Kunezinto ongeke udlale ngazo uma ungumuntu ophilile kahle emqondweni nokuthi kufanele ucacise ukuthi ungusomahlaya. Ungabe phela usuzenza umfundisi ngokuthi ubizwe ngenceku. Okumnandi ukuthi badume ngokuba ngoPastor, hhayi ngoReverend,” kusho uMkhathini ofunda izindaba oKhozini nobhekene nomnyango wezinkonzo kulo msakazo.
USam “Mfundisi Makitaza” Zondi, ongumfundisi wangempela futhi obuye abe ngusomahlaya, uyale amakholwa ukuba ahlukane nokwenza izinto ezizokwenza osomahlaya bahlekise ngawo.
“Yiba yikholwa eliqotho ukuze osomahlaya bengazohlekisa ngawe. Labo somahlaya bagcina abantu behleka ekubeni abefundisi bangampela belibele ukubanga izikhundla,” kuphetha uMfu Makitaza obuye abizwe ngoNtombinkulu.
Services


text:
BAWINILE NGCOBO
SITHOLWE sesonakele ngoMsombuluko emini isidumbu sesalukazi saKwaMashu esigcemeni sakwa-E, esilinganiselwa eminyakeni engu-80 esasigcine ukubonakala siphuma empeshenini ngoJanuwari 2 nonyaka.
UNkk Irene Khanyile kuthiwa utholwe ngumakhelwane wakhe oye endlini eyombheka emuva kokungamboni nogesi okhanyisa ngaphandle kwakhe ungacishwa.
Kusolakala ukuthi udlwenguliwe ngoba utholwe elele ebheke phezulu kusofa kunezindwangu ebezinegazi phansi, ubeklinywe ngengubo yakhe emqaleni.
Igilosa yakhe kuthiwa ibiseduze kwakhe kukhombisa ukuthi ungumuntu owayengakayikhiphi ayifake ezindaweni zayo.
Phansi kuthiwa bekunemishudulo yodaka njengoba ngosuku agcinwa ngalo lalikade lina.
UMnuz Thandizwe Thango obesiza lesi salukazi ngokusiyisa empeshenini nokuyokwenza igilosa, uthe ugcine ukusibona ngesikhathi esishiya endlini ngoJanuwari 2 kade esiyise empeshenini wasiyisa nasezitolo ukuyogilosa.
“Ubengahlali namuntu ngoba ubengafuni muntu ozohlala naye,” kusho uThango
Uthe ngoJanuwari 2 wafika ezosilanda wangqongqoza waze wakhathala, wabe esecela omakhelwane ukuthi bamsize bavule isicabha kodwa wangaluthola usizo.
“Ngahamba ngaya esiteshini samaphoyisa ngiyowabiza ngathi uma sengibuya ngafica sekukhona omakhelwane abase bekhuluma naye evele ngewindi wayengafuni ukuphuma, bangicela ukuthi ngisondele, wagcina evumile sahamba saya empeshenini,” kuchaza uThango.
Uthe wabe esembuyisa negilosa yakhe kanti ubizwe ngoMsombuluko ntambama ngomunye umakhelwane esembikela ukuthi isalukazi sitholwe sesishonile.
“Omakhelwane bese kunephunga abalizwayo eliphuma endlini yakhe. Lo muntu owenze le nto uyazi ukuthi ugogo ubehlala yedwa,” kusho uThango.
Uthe kwakugqekezwe isicabha esingezansi zavulwa ngoba lesi ebesingaphezulu besisakhiyiwe kanti imali nomazisi wesalukazi akukho.
UThango uthe abazazi izihlobo zesalukazi bayacela ukuthi zivele ngoba besihlala sodwa, nomunye abembiza ngomzala, akusilo uzalo lwakubo kodwa bekufana izibongo.
Okhulumela amaphoyisa esifundazweni uCaptain Thulani Zwane, uthe bayaphenya ngokutholwa kwesalukazi esishonile.
“Ukuhlolwa kwesidumbu yikho okuzocacisa ukuthi ushone kanjani nokuthi wadlwengulwa yini.”
Services